**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Νοεμβρίου 2018, ημέρα Τετάρτη και ώρα 15.20΄, στην **Αίθουσα «Δημητρίου Γεωργ. Παπασπύρου» (150) του Μεγάρου της Βουλής** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Θεματικός Τουρισμός - ειδικές μορφές τουρισμού - ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - στήριξη τουριστικής επιχειρηματικότητας και άλλες διατάξεις».

Στη συνεδρίαση παρέστησαν η Υπουργός Τουρισμού, κυρία Έλενα Κουντουρά, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Γκαρά Αναστασία, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Ηγουμενίδης Νικόλαος, Καρακώστα Εύη, Καραναστάσης Απόστολος, Κάτσης Μάριος, Κουρουμπλής Παναγιώτης, Ακριώτης Γεώργιος, Ουρσουζίδης Γεώργιος, Πρατσόλης Αναστάσιος, Κωνσταντινέας Πέτρος, Σιμορέλης Χρήστος, Σπαρτινός Κωνσταντίνος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κέλλας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Αντωνίου Μαρία, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Στύλιος Γεώργιος, Καρράς Γεώργιος-Δημήτριος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Βαρδαλής Αθανάσιος, Δελλής Ιωάννης, Κατσίκης Κωνσταντίνος, Δανέλλης Σπυρίδων, Γεωργιάδης Μάριος και Λαζαρίδης Γιώργος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Θεματικός Τουρισμός - ειδικές μορφές τουρισμού - ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - στήριξη τουριστικής επιχειρηματικότητας και άλλες διατάξεις» (1η συνεδρίαση).

Το νομοσχέδιο ακολουθεί την κανονική διαδικασία. Αύριο το πρωί θα διεξαχθεί η συνεδρίαση της ακρόασης των εξωκοινοβουλευτικών προσώπων στις 10.00΄. Η 3η συνεδρίαση που είναι η συζήτηση επί των άρθρων θα διεξαχθεί στις 13.30΄ και η 4η συνεδρίαση – β’ ανάγνωση θα πραγματοποιηθεί την Τρίτη 4 Δεκεμβρίου στις 10.00΄ το πρωί.

Να ακούσουμε τις προτάσεις για τους φορείς. Το λόγο έχει ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ (Εισηγητής του ΣΥ.ΡΙΖ.Α.):** Οι προτάσεις μας είναι:

Πανελλήνια Ομοσπονδία Ξεναγών, Πανελλήνια Ομοσπονδία Εργατών Επισιτισμού και Υπαλλήλων Τουριστικών Επαγγελμάτων (ΠΟΕΕΥΤΕ), Ξενοδοχειακό Επιμελητήριο Ελλάδας (ΞΕΕ), Σύλλογος Εργαζομένων του ΕΟΤ, Ομοσπονδία Ελληνικών Συνδέσμων Γραφείων και Ταξιδιών Τουρισμού (FedHATTA), Εθνική Συνομοσπονδία Ατόμων με Αναπηρία (ΕΣΑμεΑ), Συνομοσπονδία Επιχειρηματιών Τουριστικών Καταλυμάτων Ελλάδας (ΣΕΤΚΕ), Σύνδεσμος Ιδιοκτητών Τουριστικών Επαγγελματικών Σκαφών Άνευ Πληρώματος (ΣΙΤΕΣΑΠ), Πανελλήνιος Σύνδεσμος Ενώσεων Αγροτουρισμού Ελλάδος, Πανελλήνιο Δίκτυο Πολυλειτουργικών Αγροκτημάτων (ΠΟΛ.ΑΓΡΟΚ.), Σύνδεσμος Ελληνικού Οίνου, Δίκτυο Οινοποιών Κρήτης, Αερολιμενάρχης Ηρακλείου, Η Εκκλησία της Ελλάδας και η Εκκλησία της Κρήτης, για τον θρησκευτικό τουρισμό, Ο Πανελλήνιος Ιατρικός Σύλλογος και ο Ιατρικός Σύλλογος του Ηρακλείου, Ο Πρόεδρος του Τ.Ε.Ι. Ηρακλείου.

Ο Πανελλήνιος Ιατρικός Σύλλογος και ο Ιατρικός Σύλλογος του Ηρακλείου, καλούνται λόγω του ιατρικού τουρισμού, στον οποίο έχουν κάνει δραστηριότητα. Ο Πρόεδρος του Τ.Ε.Ι. Ηρακλείου καλείται, σε σχέση με την τουριστική εκπαίδευση.

Οι Εκπρόσωποι των Ανωτέρων Σχολών Τουριστικών Επιχειρήσεων, Το Πανελλήνιο Σωματείο Τουριστικών Συνοδών, Το Δίκτυο Γεωπάρκων.

Τα έχω καταθέσει και γραπτώς.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Ηγουμενίδη, όταν λέτε Δίκτυο Γεωπάρκων, ποιους εννοείτε;

**ΝΙΚΟΛΑΟΣ ΗΓΟΥΜΕΝΙΔΗΣ (Εισηγητής του ΣΥ.ΡΙΖ.Α.):** Εννοώ το Πανελλήνιο Δίκτυο Γεωπάρκων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τη Ν.Δ..

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Ν.Δ.):** Οι προτάσεις μας είναι:

Ξενοδοχειακό Επιμελητήριο Ελλάδος (ΞΕΕ), Σύνδεσμος Ελληνικών Τουριστικών Επιχειρήσεων (ΣΕΤΕ), Σύνδεσμος Τουριστικών και Ταξιδιωτικών Γραφείων Ελλάδος (FedΗΑΤΤΑ), Πανελλήνια Ομοσπονδία Ξενοδόχων (ΠΟΞ), Ένωση Ξενοδόχων Αθηνών, Αττικής και Αργοσαρωνικού (ΕΞΑ-ΑΑ), Σύνδεσμο Ελληνικών Διοργανωτών Συνεδρίων (HAPCO), Συνομοσπονδία Επιχειρηματιών Τουρισμού Kαταλυμάτων Ελλάδος (ΣΕΤΚΕ), Πανελλήνια Ομοσπονδία Ξεναγών (ΠΟΕΞΥ), Ένωση Πλοιοκτητών Ελληνικών Σκαφών Τουρισμού (ΕΠΕΣΤ), Ένωση Μαρινών Ελλάδος (ΕΜΑΕ), Τεχνικό Επιμελητήριο Ελλάδος (ΤΕΕ), Σύνδεσμος Οινοποιών Ελληνικού Οίνου.

Έχουμε αυτούς τους 12 φορείς.

**ΑΘΑΝΑΣΙΟΣ ΜΠΟΥΡΑΣ:** Έχουν και αναφορά σε πανελλαδικό επίπεδο.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Ν.Δ.):** Κυρία, Πρόεδρε θέλω να κάνω μια υποσημείωση. Εάν φέρουμε χωρικές Ομοσπονδίες ή από πόλεις ή Περιφέρειες, επιτρέψτε μου, θα προσθέσω και εγώ, από διάφορες περιοχές, όπως είναι το Γεωπάρκο της Λέσβου, όπως είναι το Γεωπάρκο της Λέσβου και σε ό,τι αφορά τα Δωδεκάνησα, τα τουριστικά καταλύματα και τις ενώσεις ξενοδόχων της Κω και της Ρόδου, καθώς και ο Σύνδεσμος Γεωργικού Τουρισμού της Δωδεκανήσου, διότι εκεί έχει δραστηριότητα. Άρα, εγώ προτείνω να μείνουμε στο επίπεδο των Ομοσπονδιών και Συνομοσπονδιών, γιατί εάν αρχίσουμε τα χωρικά και τα επιμέρους, τότε εκεί κρατάμε μια ένσταση και μια επιφύλαξη, σας το τονίζω.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κυρία Πρόεδρε έχω καταθέσει έγγραφο. Έχουν ήδη ειπωθεί όλα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Ζαρούλια.

**ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου «Χρυσή Αυγή»):** Έχουμε καλυφθεί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Τον Σύλλογο των Στερούμενων Διακοπών και Αναψυχής.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Υπάρχει;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Είναι το 90% των Ελλήνων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων):**

Εμείς θα προτείνουμε, ανεξάρτητα αν έχουν προταθεί πριν από εμάς και από άλλους εκπροσώπους των Κομμάτων. Θα προτείνουμε από την αρχή με τη σειρά αυτούς που και εμείς προτείνουμε για την ακρόαση των φορέων. Θα σας δώσω μετά την αναλυτική κατάσταση με τα ονόματα και τα τηλέφωνα.

ΣΕΤΕ, ΠΟΞ, ΠΟΞΕΝ, Ένωση Ξενοδόχων Αθηνών, Αττικής και Αργοσαρωνικού (ΕΞΑ-ΑΑ), ΞΕΕ, FedHATTA, Ένωση Μαρινών Ελλάδας (ΕΜΑΕ), Ένωση Πλοιοκτητών Ελληνικών Σκαφών Τουρισμού (ΕΠΕΣΤ), Ελληνικός Σύνδεσμος Μεσιτών και Εμπειρογνωμόνων Θαλαμηγών (ΕΣΜΕΘ). HELI-TOUR, HAPCO, EBEA, Επαγγελματικό Επιμελητήριο Αθηνών, ΣΕΠ, ΒΕΑ, Ένωση Εφοπλιστών Κρουαζιέρας, Ένωση Εφοπλιστών Κρουαζιέρας (ΣΕΤΚΕ), Ένωση Λιμένων Ελλάδος, Ένωση Λιμένων Ελλάδος (ΕΛΙΜΕ),ΞΕΦ-ΓΕΠΟΕΤ, ΓΕΠΟΕΤ, Σύνδεσμος Δήμων Ιαματικών Πηγών Ελλάδας, Πανελλήνια Ένωση Ιδιοκτητών Επιχειρηματιών Κάμπινγκ και Εθνική Συνομοσπονδία Αναπήρων Ελλάδος (ΕΣΑμεΑ).

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δανέλλης **ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»):** Ευχαριστώ, κυρία Πρόεδρε. Μέσα στην πληθώρα των προτεινόμενων προς πρόσκληση, έχουμε καλυφθεί απολύτως.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστώ. Το λόγο έχει ο κ. Απόστολου.

**ΕΥΑΓΓΕΛΟΣ ΑΠΟΣΤΟΛΟΥ:** Κυρία Πρόεδρε, επιτρέψτε μου. Εάν είναι να κάνουμε την Επιτροπή μας χώρο παρέλασης ενδιαφερομένων, υιοθετήστε όλα αυτά που ακούστηκαν. Όμως, επειδή μιλάμε για ειδικές μορφές τουρισμού, τις ξέρουμε και περιγράφονται μέσα, αυτοί που θα καλέσουμε οπωσδήποτε είναι αυτοί που έχουν να μας πουν κάτι για το χώρο που υπηρετούν.

Επειδή θέλω να είμαι ξεκάθαρος, απ' όλα όσα ακούστηκαν, ιδιαίτερα τα ζητήματα που έχουν σχέση με τον τουρισμό της υπαίθρου που αναφέρονται στα άρθρα 4 και 5 και αφορούν ευρύτερα τον αγροτικό χώρο, να πω για παράδειγμα τα πολυλειτουργικά αγροκτήματα. Τι είναι αυτό; Να έρθει κάποιος να μας πει πώς το βλέπει ότι θα προχωρήσει, τι είναι ο οινικός τουρισμός, δηλαδή πρόκειται για θέματα πάρα πολύ σοβαρά που απασχολούν πάρα πολύ κόσμο. Είπα τα δύο, αλλά γενικότερα σε ό,τι αφορά τις ειδικές μορφές του αγροτουρισμού, εγώ συμφωνώ με αυτά που προτάθηκαν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συγγνώμη, κ. Απόστολου. Εδώ υπάρχει Πανελλήνιος Σύνδεσμος Ενώσεων Αγροτουρισμού Ελλάδας. Αυτούς λέτε; Είπατε πολυλειτουργικά αγροκτήματα.

**ΕΥΑΓΓΕΛΟΣ ΑΠΟΣΤΟΛΟΥ:** Ακούστε, κυρία Πρόεδρε. Όταν, για παράδειγμα, φωνάζουμε τον Σύνδεσμο Οίνου ή φωνάζουμε την ΚΕΟΣΟΕ που αποτελεί μια γενική προσέγγιση του οινικού χώρου, αντιλαμβάνεστε ότι εκεί συμπεριλαμβάνονται και όλοι όσοι ασχολούνται με τον οινικό τουρισμό. Εάν, όμως, εξειδικεύσουμε, διότι αυτός είναι ο φόβος μας, τότε θα πάρουμε κάποιον ο οποίος προέρχεται από τη συγκεκριμένη ομάδα του οινικού τουρισμού, κάποιον ο οποίος προέρχεται από τα πολυλειτουργικά αγροκτήματα, διότι τα αγροτικά καταλύματα, για παράδειγμα, συμπεριλαμβάνουν και τα πολυλειτουργικά αγροκτήματα. Αυτό θέλω να σας πω. Αυτοί που θα καλέσουμε θα πρέπει να είναι όσο το δυνατόν εξειδικευμένοι και επάνω σ’ αυτά που λέει το σχέδιο νόμου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Ν.Δ.):** Κυρία Πρόεδρε, εκ παραδρομής δεν ξέρω εάν ανέφερα το Σύνδεσμο Ιαματικών Πηγών Ελλάδος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα το δούμε.

Λοιπόν, κοιτάξτε. Έχουν μαζευτεί πάρα πολλά. Η πρότασή μου, επιτρέψτε μου, είναι να είμαστε σε φορείς γενικότερους και όχι ειδικούς ή, για να μην παρεξηγηθώ κι εγώ από τη θέση μου, τους καλούμε όλους όσους ακούστηκαν και θέλω η Επιτροπή σε αυτό επάνω να τοποθετηθεί.

**ΕΥΑΓΓΕΛΟΣ ΑΠΟΣΤΟΛΟΥ**: Κυρία Πρόεδρε, εάν έρθει εκπρόσωπος του εξειδικευμένου χώρου, δεν έχει λόγο να διαμαρτύρεται αυτός που γενικά καλύπτει τον συγκεκριμένο χώρο. Έτσι δεν είναι; Εάν έρθει κάποιος γενικά του χώρου, αντιλαμβάνεστε ότι δεν θα μπορεί να τεκμηριώσει αυτά που έχει ανάγκη ο χώρος. Είναι ξεκάθαρα τα πράγματα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Κουντουρά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Εγώ θα συμφωνήσω, γιατί π.χ. έχουμε κάνει παρεμβάσεις που αφορούν τα ιαματικά. Πρέπει να έρθει ο Σύνδεσμος Ιαματικών Πηγών. Έχουμε κάνει παρεμβάσεις - η τελευταία Υπουργική Απόφαση που την περίμενε ο αγροτουρισμός, η εξειδίκευση, πάρα πολλά χρόνια - που αφορούν τον συγκεκριμένο νομοσχέδιο. Π.χ. για το συνέδριο είναι όντως η HAPCO, που είναι εξειδικευμένη στο συνέδριο. Από εκεί και πέρα, εφόσον ο θεματικός μας τουρισμός είναι εξειδικευμένος, θα πρέπει να είναι πρώτα οι εξειδικευμένοι και μετά οι τρεις - τέσσερις μεγάλοι, δηλαδή ο ΣΕΤΕ. Βεβαίως θα τον καλέσουμε, αλλά η εξειδίκευση είναι κάποιων μελών του ΣΕΤΕ. Αυτό πρέπει να το λάβουμε υπόψη μας, δηλαδή η HAPCO είναι μέλος του ΗΑΤΤΑ, μέλος του ΣΕΤΕ. Εμείς εξειδικεύουμε στα τουριστικά γραφεία, άρα θα έρθει η ΗΑΤΤΑ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τουριστικά γραφεία είναι αυτά;

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Τουριστικά γραφεία, ακριβώς! Είναι ο Σύνδεσμος Τουριστικών Γραφείων που είναι, βέβαια, μέλη του ΣΕΤΕ.

Άρα, λοιπόν, τι προσπαθώ να σας πω: Αντιλαμβάνομαι ότι επειδή το νομοσχέδιο έχει εξειδικευμένα θέματα, είναι πέντε γενικοί όπως είναι ο ΣΕΤΕ, όμως στον ΣΕΤΕ υπάγονται η ΗΑΤΤΑ που είναι τα ταξιδιωτικά γραφεία που ρυθμίζουν θέματα ή HAPCO που είναι ο συνεδριακός τουρισμός. Αντίστοιχα οι ιαματικές πηγές. Αντίστοιχα οι μαρίνες. Πρέπει να φέρουμε αυτούς που έχουν να πουν και κάτι.

Εγώ θα συμφωνήσω. Είπαμε 50 φορείς, για εμένα πρέπει να κάνουμε ένα ξεκαθάρισμα, να συμφωνήσουμε όλοι να έρθουν αυτοί που έχουν να πουν κάτι, γιατί αλλιώς δε θα προλάβουν να μιλήσουν. Ό,τι νομίζετε, αλλά να συμφωνήσουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Λοιπόν, επειδή πρέπει να ξεκινήσουμε, θα έλεγα τα κόμματα να καθίσουν να δουν ποιους θα καλέσουμε και το πολύ σε μισή ώρα να έχουμε ένα αποτέλεσμα, γιατί μιλάμε για αύριο το πρωί στις 10:00 και πρέπει να ειδοποιηθούν.

Το λόγο έχει ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Ν.Δ.):** Κυρία Πρόεδρε, επιτρέψτε μου. Εγώ πιστεύω ότι πρέπει, ανεξάρτητα εάν θα κληθεί ή όχι κάποιος από τους φορείς που είπαν συνάδελφοι από διάφορα κόμματα, να τους ζητηθεί υπόμνημα να υπάρχει εδώ και από εκεί και πέρα να συνεννοηθούμε στους βασικούς. Δεν έχουμε αντίρρηση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Βεβαίως, έτσι γίνεται πάντα. Αλλά ξεκινήστε να το βλέπετε, γιατί αύριο το πρωί στις 10:00 έχουμε Επιτροπή.

Το λόγο έχει ο κ. ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ (Εισηγητής του ΣΥ.ΡΙΖ.Α.):** Ευχαριστώ, κυρία Πρόεδρε.

Κυρίες και κύριοι συνάδελφοι, πριν από λίγους μήνες παρουσιάστηκε από την κυβέρνηση το ολιστικό σχέδιο ανάπτυξης για τη χώρα, όπου ξεχωριστή θέση κατέχει, για όσους παρακολουθούν τις εξελίξεις, η στρατηγική για έναν βιώσιμο και υψηλής προστιθέμενης αξίας τουρισμό. Η στρατηγική αυτή είναι ήδη σε εξέλιξη και αρκετά από τα αποτελέσματά της αποτυπώνονται ήδη στους βασικούς δείκτες του ελληνικού τουρισμού.

Χωρίς να μιλήσω για το 2018, στη διάρκεια του 2017 η Ελλάδα κατέγραψε 30 εκατ. διεθνείς αυξήσεις, μια αύξηση 9% στην τουριστική κίνηση, συνοδευόμενη από μια αύξηση 10,5% στα τουριστικά έσοδα. Επιπλέον, ο τουριστικός τομέας απορρόφησε επενδύσεις 3 δις € μέσα στο 2017, ενώ, ταυτόχρονα, περισσότερα από 350 σχέδια επενδύσεων σε ξενοδοχεία 4 και άνω αστέρων υποβλήθηκαν για αδειοδότηση μέσα σε τρία χρόνια. Συνολικά, η άμεση και έμμεση συνεισφορά του τουρισμού στο ελληνικό Α.Ε.Π. για το 2017 έφτασε τα 35 δις €, 19,7% του Α.Ε.Π., ενώ η τουριστική βιομηχανία αντιστοιχεί στο 24,8 της συνολικής απασχόλησης.

Πίσω, όμως, από τους αριθμούς στην Αριστερά έχουμε πλήρη συναίσθηση ότι κρύβονται άνθρωποι, κρύβεται ο κόσμος της εργασίας που δίνει ένα μεγάλο μέρος της δύναμής του στον τουρισμό. Έχει συμβολική, για εμάς, και πραγματική σημασία ότι συζητάμε το νομοσχέδιο ένα μήνα πριν την επικείμενη αύξηση του κατώτατου μισθού, πριν την επικείμενη κατάργηση του υποκατώτατου μισθού, συζητάμε το νομοσχέδιο σε μια περίοδο επαναφοράς των συλλογικών διαπραγματεύσεων και εφαρμογής της αρχής της ευνοϊκότερης ρύθμισης και της αρχής της επεκτασιμότητας των συλλογικών συμβάσεων εργασίας. Πρόκειται για ρυθμίσεις και αρχές που συνδέονται ευθέως με τον κόσμο της εργασίας στον τουρισμό.

Η επέκταση της κλαδικής σύμβασης εργασίας των ξενοδοχοϋπαλλήλων, δηλαδή η μεγαλύτερη εν ισχύ κλαδική σύμβαση στη χώρα, αφορά περίπου 114.000 εργαζόμενους και είναι μια σημαντική παρακαταθήκη.

Στον σχεδιασμό μας είναι ο βιώσιμος και υψηλής προστιθέμενης αξίας τουρισμός που θα απαντά στις ανάγκες των εργαζομένων, στις ανάγκες των μικρομεσαίων τουριστικών επιχειρήσεων, στις ανάγκες των τοπικών κοινωνιών.

Διαρκής μέριμνά μας είναι η προστασία των τουριστικών πόρων, η ανάδειξη της πολιτισμικής μας κληρονομιάς και η ιδιαίτερη περιβαλλοντική ταυτότητα της χώρας μας.

Στους στρατηγικούς στόχους της Κυβέρνησης, με όλα τα παραπάνω αποτελέσματα, ενδεικτικά μπορούμε να συμπεριλάβουμε την προώθηση της Ελλάδας σαν διεθνή ελκυστικό αλλά και ασφαλή προορισμό όλο το χρόνο, την αύξηση των εισφορών του τουριστικού τομέα στο Α.Ε.Π., την αύξηση εισφορών ανά επισκέπτη, την αναβάθμιση των τουριστικών προϊόντων, υπηρεσιών και υποδομών, την προώθηση ανταγωνιστικών πλεονεκτημάτων των νέων ελληνικών προορισμών, την εισαγωγή σε νέες ξένες αγορές, την προσέλκυση επενδύσεων υψηλής προστιθέμενης αξίας στον τουρισμό και την πλευρά που και σήμερα συζητάμε, την ανάπτυξη του θεματικού τουρισμού.

Με το παρόν νομοσχέδιο, όπως αναφέρεται και στην αιτιολογική έκθεση, κυρίες και κύριοι συνάδελφοι, αφενός, μεν, επιδιώκεται η ενίσχυση του θεσμικού πλαισίου που διέπει τον τουρισμό, αφετέρου υλοποιούνται στρατηγικές κατευθύνσεις της εθνικής και περιφερειακής τουριστικής πολιτικής.

Πρώτο και βασικό τμήμα του νομοσχεδίου είναι η διαμόρφωση του συνολικού πλαισίου για τον θεματικό τουρισμό και τις ειδικές μορφές τουρισμού. Οι προτεινόμενες διατάξεις βασίζονται στην αρχή της ασφάλειας στον τουρισμό, στην αρχή της ποιότητας και του υψηλού επιπέδου υποδομών και υπηρεσιών, ενώ καθορίζονται και οι βασικές έννοιες του θεματικού τουρισμού.

Με αφορμή αυτό, εδώ και πολύ καιρό, αλλά και με το νομοσχέδιο μπαίνει σοβαρά στο τραπέζι της συζήτησης, αλλά και πρακτικά, το θέμα της επιμήκυνσης της τουριστικής περιόδου, το αίτημα «δώδεκα μήνες τουρισμός» ή πιο απλά «τουρισμός όλο το χρόνο».

Σε αυτή την προσπάθεια είναι εξαιρετικά σημαντικό να τονίσουμε ότι πολλά ξενοδοχεία κρατήθηκαν πέρυσι ανοιχτά μέχρι τον Νοέμβριο - Δεκέμβριο, όπως και το ότι φέτος, σε αυτήν τη χρονική συγκυρία που δίνουμε έναν αγώνα για να βγούμε από την κρίση με την κοινωνία όρθια, πολλά ξενοδοχεία θα ανοίξουν πολύ νωρίτερα για την θερινή περίοδο.

Για τον θεματικό τουρισμό, θα ήθελα να αναφέρω, επίσης, ότι πριν από ένα χρόνο βρέθηκε στη χώρα μας ο Γενικός Γραμματέας του Παγκόσμιου Οργανισμού Τουρισμού, κ. Taleb Rifai, που συναντήθηκε, τόσο με τον Πρωθυπουργό όσο και με τον Πρόεδρο της Ελληνικής Δημοκρατίας και μίλησε ως κεντρικός ομιλητής σε ημερίδα που διοργάνωσε το Υπουργείο Τουρισμού, με αντικείμενο της άμβλυνση της εποχικότητας και την προώθηση τουρισμού 365 μέρες το χρόνο.

Όπως ο ίδιος ο κ. Rifai σημείωσε, «ο τουρισμός δεν γίνεται απλά και μόνο για να προωθεί τον ίδιο τον τουρισμό αλλά θα πρέπει να έχει ένα πολύ θετικό αντίκτυπο για τον λαό και την κοινωνία». Αυτή η κοινωνική αποτελεσματικότητα είναι, κυρίες και κύριοι συνάδελφοι, για μας πρωταρχικός στόχος και η άμβλυνση της εποχικότητας αυτόν ακριβώς το στόχο υπηρετεί. Επομένως, όλες οι σχετικές διατάξεις θα πρέπει να ειδωθούν - το λέω για τη συζήτηση που θα ακολουθήσει - υπό το πρίσμα του να τις δούμε ως κομμάτι μιας πολιτικής στρατηγικής.

Στο υπόλοιπο τμήμα του νομοσχεδίου, από το 2ο έως το 10ο μέρος του, αναφέρονται μια σειρά από παρεμβάσεις και ρυθμίσεις που έχουν στόχο να αξιοποιήσουν τα συγκριτικά τουριστικά πλεονεκτήματα σε κάθε περιφέρεια και προορισμό και τη βελτίωση των διοικητικών υπηρεσιών του τουρισμού.

Κυρίες και κύριοι συνάδελφοι, ο σχεδιασμός μας για 365 μέρες το χρόνο τουρισμό, σε συνδυασμό με την αύξηση του αριθμού των επισκεπτών και τη σχετική επιμήκυνση της τουριστικής περιόδου, είτε ανέδειξαν προβλήματα που δεν υπήρχαν είτε ανέδειξαν προβλήματα που τώρα οξύνθηκαν είτε ανέδειξαν προβλήματα που απαιτούν επείγουσα λύση.

Για να μη συζητάμε θεωρητικά, να σας πω ένα πολύ απλό παράδειγμα. Είναι προφανές ότι η αύξηση του αριθμού των επισκεπτών στην πατρίδα μας επηρεάζει θετικά όλους τους δείκτες που θέλουμε να μελετήσουμε ή να δούμε. Αυτή η αύξηση του αριθμού των ταξιδιωτών, ένα κατ' αρχήν θετικό στοιχείο, σε ένα αεροδρόμιο, χωρίς τις απαραίτητες υποδομές για να υποδεχθεί αυτή την αύξηση, μπορεί να λειτουργήσει υποβαθμίζοντας ή και γιατί όχι, δυσφημώντας το παρεχόμενο τουριστικό προϊόν.

Έτσι, λοιπόν - αναφέρομαι τώρα στο δεύτερο κομμάτι του νομοσχεδίου - προκύπτουν διάφορα ερωτήματα. Πρώτον, σε ποιο στάδιο βρίσκεται η επεξεργασία του τουριστικού χωροταξικού σχεδίου;

Προφανώς και δεν είναι θέμα μόνο του Υπουργείου Τουρισμού ή δεν είναι θέμα μόνο του νομοσχεδίου που συζητάμε. Όμως, πρόκειται για ένα σοβαρό ερώτημα που η απάντηση του, ουσιαστικά, μας θέτει και το πλαίσιο στο οποίο θα στηριχθεί η τουριστική ανάπτυξη στην πατρίδα μας.

Δεύτερον, σχετικά με την λειτουργία των τουριστικών επιχειρήσεων. Πώς θα προστατευθούν οι λειτουργούσες νόμιμα και πώς θα προστατευθούν από παρανομίες οι οποίες προωθούν τον αθέμιτο ανταγωνισμό, προωθούν μια παράνομη δραστηριότητα και μέσω αυτής φοροδιαφυγή, φοροαποφυγή και συνθήκες γαλέρας για τους εργαζόμενους τον τουρισμό και σε τελική ανάλυση, από παρανομίες που υποβαθμίζουν το ελληνικό τουριστικό προϊόν;

Λειτουργία τουριστικών γραφείων. Τι γίνεται με τους αρχηγούς των εκδρομών; Τι γίνεται με τη λειτουργία των τουριστικών γραφείων και τη σχέση τους με γραφεία ενοικίασης αυτοκινήτων, με τη μεταφορά των επισκεπτών χωρίς κόμιστρο, σε κάποια πακέτα εκδρομών; Τι γίνεται με τα τουριστικά γραφεία τρίτων χωρών;

Ξεναγοί. Φτάνει απλά η επαναλειτουργία των σχολών που είχαν καταργηθεί από την προηγούμενη κυβέρνηση; Προστατεύεται το επάγγελμα των ξεναγών και τι μέτρα πρέπει να πάρουμε σε αυτή την κατεύθυνση; Τι παρατηρήσεις έχουμε να κάνουμε στο υπάρχον σχέδιο νόμου;

Τουριστικά λιμάνια. Πώς θα αρθούν γραφειοκρατικά εμπόδια στη χωροθέτησή τους; Πώς θα προστατευθεί το ελληνικό τουριστικό προϊόν από ασυδοσία στην ανάπτυξη των λιμανιών;

Οργανόγραμμα του Υπουργείου Τουρισμού και υπηρεσιών του ΕΟΤ και των περιφερειακών υπηρεσιών τουρισμού. Προφανής η ανάγκη εκσυγχρονισμού όλων αυτών των υπηρεσιών, ακριβώς για να ανταποκριθούν στη σημερινή πραγματικότητα που έχει αυξημένες απαιτήσεις.

Εκσυγχρονισμός αρμοδιοτήτων, εκσυγχρονισμός υπηρεσιών, νέες δομές και νέο προσωπικό. Στην κατεύθυνση της ορθολογικής αξιοποίησης και αναβάθμισης του ανθρώπινου δυναμικού, πρέπει να ενισχύονται παράλληλα οι αρχές της αξιοκρατίας και της διαφάνειας. Σε αυτή την κατεύθυνση αναφέρονται πολλά άρθρα και πολλά θα μπορούσε να πει κανείς στο υπάρχον σχέδιο νόμου.

Αεροδρόμιο Ηρακλείου, το δεύτερο σε κίνηση αεροδρόμιο της χώρας. Θεωρώ ότι είναι θετικό μέτρο η θεσμοθέτηση, όπως αναφέρεται στο άρθρο 43, του γραφείου υποστήριξης τουρισμού σαν οργανική μονάδα του Υπουργείου Τουρισμού, υπαγόμενη στην καθ’ ύλην Περιφερειακή Υπηρεσία Τουρισμού Κρήτης. Τι θέματα έρχεται να επιλύσει και τι ζητήματα πρέπει να δει σαν πρώτη της προτεραιότητα; Υπάρχουν άλλα αεροδρόμια της χώρας όπου θα πρέπει να δούμε την εφαρμογή παρόμοιων μέτρων;

Τουριστική εκπαίδευση. Το μέγα θέμα της τουριστικής εκπαίδευσης από την ρύθμιση των ΕΠΑΣ, την κατάργησή τους και τη μεταφορά αρμοδιοτήτων τους στα ΙΕΚ, τις ανώτερες σχολές τουριστικών επαγγελμάτων, μέχρι και τη λειτουργία της σχολής ανώτατων στελεχών τουριστικών επιχειρήσεων.

Προφανώς, αυτό δεν είναι αρμοδιότητα μόνο του Υπουργείου Τουρισμού και προφανώς δεν μπορεί να λυθεί ολόπλευρα στο υπάρχον σχέδιο νόμου. Όμως, κατά τη γνώμη μου, είναι θετικό ότι ανοίγει αυτή η συζήτηση και πρέπει, με αφορμή το σχέδιο νόμου, η συζήτηση να εμπλουτιστεί.

Διοικητικές κυρώσεις στις τουριστικές επιχειρήσεις της χώρας. Ποιος τις ελέγχει, ποιος επιβάλλει και ποιος εφαρμόζει αυτές τις κυρώσεις;

Μεγάλο θέμα.

Και για να κλείνω κάπως με το ειδικό μέρος του σχεδίου νόμου, υπάρχουν πολλά, κυρίες και κύριοι συνάδελφοι, επιτρέψτε μου την έκφραση, μικρά ζητήματα που όμως υψώνουν, επιτρέψτε μου πάλι την έκφραση, μεγάλα εμπόδια στις σύγχρονες προκλήσεις και ανάγκες. Ένα παράδειγμα που αναφέρεται και στο σχέδιο νόμου, τα ξενοδοχεία εντός αστικού ιστού και το πρόβλημα της έλλειψης χώρων στάθμευσης πλησίον των εγκαταστάσεων τους, που να εξασφαλίζουν έτσι την ασφαλή κάλυψη των αναγκών των πελατών τους. Όλα τα ερωτήματα που τέθηκαν παραπάνω είναι μέσα στα ζητήματα που συζητήθηκαν στην διαβούλευση, είναι ερωτήματα που ολοκληρωμένα ή απλές πλευρές τους στο βαθμό που είναι αρμοδιότητα του Υπουργείου Τουρισμού τίθενται και γίνεται μία προσπάθεια απάντησης από το σχέδιο νόμου για το θεματικό τουρισμό. Νομίζω ότι από αυτά τα ερωτήματα μπορεί κανείς να καταλάβει και γιατί έκανα αυτές τις προτάσεις που έκανα για τους φορείς που πρέπει να καλέσουμε. Είναι προφανές, ότι και όλοι να μην έρθουν, νομίζω ότι από όλους τους φορείς ένα γραπτό υπόμνημα θα βοηθήσει τις εργασίες της Επιτροπής και τις εργασίες του Κοινοβουλίου για την ψήφιση του σχεδίου. Θα ήθελα να μου επιτρέψετε τις απαντήσεις σε αυτά τα ερωτήματα πληρέστερα μετά την ακρόαση των φορέων.

Κλείνοντας, συμπερασματικά, κυρία Πρόεδρε, σε ένα τέτοιο περιβάλλον η πρόταση είναι σαφής, χρειάζεται αφενός το όφελος να διαχυθεί στην κοινωνία και αφετέρου να δοθούν κίνητρα σε όσους επενδύουν ή εργάζονται στο χώρο του τουρισμού. Είναι κατά την γνώμη μου εθνικό καθήκον η εξάντληση όλων των μέσων επιμήκυνσης της τουριστικής περιόδου και είναι αναγκαία η θεσμοθέτηση όλων των δυνατών μέτρων, ενισχύοντας την παραπάνω κεντρική εθνική τουριστική πολιτική. Στόχος μας δεν είναι η συγκυριακή αύξηση του τουρισμού, αλλά η διατήρηση της δυναμικής, ώστε όταν επιτέλους αποκατασταθεί η ηρεμία στην ευρύτερη περιοχή και θα αποκατασταθεί η Ελλάδα να παραμείνει όπως είναι ήδη σήμερα ένα βήμα μπροστά από τους γείτονές μας. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνάδελφοι και συναδέλφισσες σας διαβάζω τη λίστα για τους φορείς, ΣΕΤΕ, ΠΟΞΕΝ, Ένωση Ξενοδόχων Αθηνών, Αττικής και Αργοσαρωνικού, Ξενοδοχειακό Επιμελητήριο Ελλάδας, FEDHATTA, Ένωση Μαρίνων Ελλάδας, HAPCO, Ένωση Εφοπλιστών Κρουαζιέρας, ΣΕΤΚΕ, Σύνδεσμος Δήμων Ιαματικών Πηγών Ελλάδας, Εθνική Συνομοσπονδία Ατόμων με Αναπηρία, Πανελλήνια Ένωση Ιδιοκτητών Επιχειρηματιών Κάμπινγκ, Πανελλήνιος Σύνδεσμος Ενώσεων Αγροτουρισμού και Πολυλειτουργικά Αγροκτήματα, Οινικός Τουρισμός, Εκκλησία της Ελλάδας, Πανελλήνιο Δίκτυο Γεωπάρκων, Σύνδεσμος Ελληνικών Τουριστικών Επιχειρήσεων Υπαίθριων Δραστηριοτήτων, Γεωτεχνικό Επιμελητήριο Ελλάδας και Τεχνικό Επιμελητήριο Ελλάδας.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Υπάρχουν δύο Ενώσεις Εφοπλιστών Κρουαζιέρας, αν καλεστεί η μία, δεν μπορεί να λείψει η άλλη, στην μία είναι ο κ. Κόντες Θεόδωρος και στην άλλη είναι ο Γεώργιος Κουντεράς. Δηλαδή, εδώ πρέπει να αποφασίσετε ή κανένας ή και οι δύο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα καλεστούν και οι δύο.

**ΝΙΚΟΛΑΟΣ ΗΓΟΥΜΕΝΙΔΗΣ (Εισηγητής του ΣΥΡΙΖΑ):** Κυρία Πρόεδρε το Πανελλήνιο Σωματείο Τουριστικών Συνοδών.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εντάξει θα το προσθέσουμε.

**ΝΙΚΟΛΑΟΣ ΗΓΟΥΜΕΝΙΔΗΣ (Εισηγητής του ΣΥΡΙΖΑ):** Επίσης είπα ότι εκτός από την Εκκλησία της Ελλάδας, επειδή γίνεται και μία συζήτηση και με την Εκκλησία της Κρήτης, έχω συμμετάσχει προσωπικά σε συζητήσεις πιλοτικού προγράμματος για θρησκευτικό τουρισμό.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της ΝΔ):** Εάν μπει της Κρήτης, προτείνω και της Δωδεκανήσου, γιατί είναι δύο περιοχές που είναι στο Πατριαρχείο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συμφωνούμε να καλέσουμε και της Κρήτης και της Δωδεκανήσου.

Το λόγο έχει ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της ΝΔ):** Ευχαριστώ κυρία Πρόεδρε, χαίρομαι που συζητάμε σήμερα ένα πολύ σημαντικό νομοσχέδιο ή θα μπορούσε να είναι σημαντικό για τη χώρα, το περιμέναμε 4 χρόνια κυρία Πρόεδρε, το νομοσχέδιο αυτό. Επίσης, θέλω να επισημάνω την τοποθέτηση του κ. Ηγουμενίδη, ότι αυτό το νομοσχέδιο είναι προπομπός άλλων νομοθετημάτων που θα πρέπει να ακολουθήσουν, προκειμένου να υπάρχει μία σφαιρική εικόνα, όπως είπε ο ίδιος, για την τουριστική εκπαίδευση, κατάρτιση και δια βίου μάθηση. Μόνο που ήθελα να συμπληρώσω τον κ. Ηγουμενίδη, ότι αυτό θα μπορούσε να έμπαινε ως παράδειγμα και σε άλλες παραμέτρους αυτού του νομοσχεδίου, γιατί από ότι θα ξέρετε και εσείς, θα χρειαστούν πολλές διυπουργικές αποφάσεις για να υλοποιηθεί αυτό το νομοσχέδιο. Σε κάθε περίπτωση πάντως, εγώ χαίρομαι που μετά από 11 μήνες διαβούλευσης κατατέθηκε το νομοσχέδιο εδώ. Δεν θα έλεγε κάτι βέβαια, αυτή η καθυστέρηση των 11 μηνών, εάν αυτό το νομοσχέδιο είχε ένα στρατηγικό σχέδιο, μία στόχευση στρατηγική για την προοπτική του τουρισμού. Θέλω από αυτό το βήμα να επαναλάβω - το άκουσα και από την κυβερνητική πλευρά - άλλη μία φορά να επαίρεται για τον αριθμό των επισκεπτών.

Είπε ο κύριος Εισηγητής του ΣΥΡΙΖΑ τι γίνεται με τα έσοδα. Εδώ είμαστε στην πορεία να δούμε τι θα γίνει με τα έσοδα. Εύχομαι πάντως και η επόμενη χρονιά να ακολουθήσει ως χρονιά που θα σπάσει το ρεκόρ των επισκεπτών, παρότι αυτό δεν είναι που καταγράφει το θετικό πρόσημο στον ελληνικό τουρισμό. Το Υπουργείο Τουρισμού λοιπόν, κυρία Πρόεδρε, κατέθεσε το νομοσχέδιο αυτό στη Βουλή και θεωρητικά περιέχει πολύ σημαντικές ρυθμίσεις για το θεματικό τουρισμό, την τουριστική εκπαίδευση, αλλά και άλλες ρυθμίσεις που αφορά την ενίσχυση της επιχειρηματικότητας και γενικότερα την ενίσχυση του τουριστικού προϊόντος. Στο επίπεδο όμως της ουσίας του νομοσχεδίου, δεν αντιμετωπίζει ουσιαστικά κανένα πρόβλημα και δεν δημιουργεί προϋποθέσεις για την ανάδειξη του θεματικού τουρισμού.

Το κυριότερο είναι ότι το νομοσχέδιο αυτό έρχεται στο τέλος της θητείας αυτής της κυβέρνησης και αφού πρώτα χάθηκαν 4 χρόνια. Με δεδομένο ότι ορισμένες κατηγορίες του θεματικού τουρισμού, όπως είναι ο τουρισμός υγείας, η κυβέρνηση έχει παραλάβει ένα έτοιμο θεσμικό πλαίσιο, δυστυχώς δεν το προχώρησε ένα βήμα μπροστά. Τι περιέχουν πραγματικά αυτές οι ρυθμίσεις για το θεματικό τουρισμό; Σε ό,τι αφορά τον θεματικό τουρισμό σχεδόν τίποτα το ουσιαστικό, κυρία Πρόεδρε. Πέρα από τους ορισμούς οι οποίοι παρατίθεται ως εάν ανακαλύφθηκε η πυρίτιδα. Θέλω να θυμίσω στους παρισταμένους ότι αν ανοίξετε ένα λεξικό των όρων της τουριστικής αγοράς, θα βρείτε εκεί διατυπωμένο αυτό που έχει τυπωμένο το νομοσχέδιο σε αρκετές από τις θεματικές πτυχές του νομοσχεδίου. Δεν καλύπτει, ωστόσο, όλο το φάσμα των προϊόντων του τουρισμού.

Εννοείται, βέβαια, ότι στη διεθνή βιβλιογραφία υπάρχουν αποσαφηνίσεις για το θαλάσσιο τουρισμό, το συνεδριακό, τη γαστρονομία και τα υπόλοιπα ζητήματα, άρα, μετά από τέσσερα χρόνια, αυτή είναι η συνεισφορά της Κυβέρνησης για το θεματικό τουρισμό και για τις εναλλακτικές μορφές τουρισμού; Αυτό είναι ένα ερώτημα το οποίο θα ήθελα να το απαντήσει το Υπουργείο Τουρισμού. Δηλαδή, πραγματικά δεν πιστεύω ότι η ηγεσία του Υπουργείου Τουρισμού, ήθελε να παραθέσει μόνο ορισμούς και πιστεύω ότι είναι πέρα από τις προθέσεις της Υπουργού, να καταθέτει ένα νομοσχέδιο που χρειάζεται δεκάδες υπουργικές αποφάσεις για την υλοποίησή του.

Εάν όμως ήθελε, πραγματικά, το Υπουργείο, να έχει μια ολοκληρωμένη νομοθετική παρέμβαση για τις θεματικές μορφές τουρισμού, θα έπρεπε να έχει λύσει προηγουμένως υπαρκτά προβλήματα. Υπήρχαν πραγματικά προβλήματα. Χρειάζονται ουσιαστικές ρυθμίσεις, όχι μόνο για τους ορισμούς, αλλά και άλλα ζητήματα. Συνιστά ουσιαστικά μια προσπάθεια αποσπασματικής ρύθμισης και αναφέρω χαρακτηριστικά παραδείγματα, κυρία Πρόεδρε. Θα μπορούσε για παράδειγμα σε ό,τι αφορά το θαλάσσιο τουρισμό και ιδιαίτερα την κρουαζιέρα, που τα δύο τελευταία χρόνια βρίσκεται σε πτωτική πορεία, να έχει από κοινού προχωρήσει μαζί με το Υπουργείο Ναυτιλίας, Οικονομικών και Ναυτιλίας, σε μια συνολική ουσιαστική νομοθετική παρέμβαση, για την κρουαζιέρα. Δεν έγινε.

Με ποιους τρόπους και με ποιο αντικείμενο θα μπορούσε να πει κανείς; Με την παραχώρηση λιμενικών εγκαταστάσεων σε ελληνικά λιμάνια που αποτελούν προορισμούς, σε εταιρίες κρουαζιέρας με μακροχρόνιες συμβάσεις, προκειμένου να αναβαθμιστούν οι υποδομές, αλλά και οι υπηρεσίες στην κρουαζιέρα, κάτι που για το διεθνές παράδειγμα, έχει δείξει το στίγμα, για αυτήν την παράμετρο. Θα μπορούσατε επίσης, κυρία Πρόεδρε και κυρία Υπουργέ, σε συνεργασία με το Υπουργείο Πολιτισμού, να δρομολογήσετε τη διεύρυνση ωραρίου λειτουργίας αρχαιολογικών μνημείων και αρχαιολογικών χώρων σε νησιά, ιδιαίτερα, που αποτελούν προορισμούς, παγκόσμιους τουριστικούς προορισμούς για την κρουαζιέρα, γιατί έρχονται επισκέπτες από τα κρουαζιερόπλοια, σε απογευματινές ώρες και βρίσκουν κλειστούς τους αρχαιολογικούς χώρους. Το γνωρίζουμε όλοι αυτό.

Θα μπορούσατε επίσης να θεσμοθετήσετε τη δημιουργία σύγχρονου φορέα προβολής και προώθησης της κρουαζιέρας σε ελληνικούς προορισμούς, σε συνεργασία της Πολιτείας με το Σύνδεσμο Ελληνικών Τουριστικών Επιχειρήσεων, Σ.Ε.Τ.Ε., κάτι το οποίο δεν έχει γίνει. Οι παραπάνω αναφορές, θα ήταν πραγματικά ουσιαστικές νομοθετικές παρεμβάσεις και από τη στιγμή μάλιστα, που η κρουαζιέρα στην Ελλάδα βρίσκεται στον αυτόματο πιλότο, ενώ την ίδια ώρα, η Τουρκία επενδύει σε νέες υποδομές στον συγκεκριμένο τομέα και στην προοπτική του Homeporting, εδώ δεν έχουμε δει μια αντίστοιχη νομοθετική ρύθμιση, από την συναρμόδια Υπουργεία, γιατί δεν είναι μόνο ευθύνη της κυρίας Υπουργού.

Ειδικά τώρα, για το θαλάσσιο τουρισμό, το πρόβλημα δεν έγκειται στο να περιγράψουμε τον ορισμό των αντικειμένων του θεματικού τουρισμού. Το πρόβλημα βρίσκεται στην υπερφορολόγηση και στις επιβαρύνσεις που δεν αποτρέπουν μόνο την προσέλκυση νέων σκαφών στην ελληνικές μαρίνες, αλλά απομακρύνουν και τα σκάφη που ήδη βρίσκονται σε αυτές. Θα μπορούσα να σας φέρω και άλλα παραδείγματα, όπως θεσμικές παρεμβάσεις που θα μπορούσαμε να έχουμε κάνει στο καταδυτικό τουρισμό, για να έχετε μια εικόνα, στο τι θα μπορούσε να έχει ένα σχέδιο νόμου, που αφορά το καταδυτικό τουρισμό, για να αρθούν τα εμπόδια που έχουν καταγραφεί, όπως και σε άλλες μορφές τουρισμού.

Γνωρίζετε ότι είναι μακριά από μένα αυτές οι λογικές της αντιπαράθεσης, το γνωρίζει και η κυρία Υπουργός, αντιπολιτευτικές πρακτικές παλαιάς κοπής και στείρας αντιπολίτευσης. Ομως, θέλω να τονίσω υπό την ιδιότητα του τομεάρχη της Ν.Δ., για τον τουρισμό και είναι και παράπλευρα ο Πρόεδρος, ο κ. Πλακιωτάκης, Τομεάρχης της Ναυτιλίας και Νησιωτικής Πολιτικής, εμείς θα σταθούμε θετικοί στην προσέγγιση ζητημάτων που έχουν θετικό πρόσημο. Όμως, αποσπασματικές ρυθμίσεις, που δημιουργούν προβλήματα και ασυνέχεια, θα σταθούμε απέναντι κριτικά. Το νομοσχέδιο δεν δίνει δυστυχώς καμία λύση στα υπαρκτά και μεγάλα προβλήματα των τομέων, των μορφών τουρισμού.

Αποτελεί από μια πλειάδα διάσπαρτων αποσπασματικών ρυθμίσεων, που για να εφαρμοστούν, επαναλαμβάνω, για άλλη μια φορά, χρειάζεται την έκδοση και την ενεργοποίηση ενός μεγάλου αριθμών Υπουργικών Αποφάσεων. Όλοι γνωρίζετε, σε αυτή την αίθουσα, είστε έμπειροι πολιτικοί πρώτης γραμμής, τι χρειάζεται μια διυπουργική απόφαση. Ακόμα όμως που και στην περίπτωση, για παράδειγμα, στον τουρισμό υγείας, θα μπορούσε να έχει μια καλή πρόθεση το Υπουργείο, προκειμένου να προχωρήσει μπροστά, θα πρέπει να είχε υιοθετήσει την προηγούμενη νομοθετική ρύθμιση, κάτι που δεν έκανε. Δεν έγινε απολύτως τίποτα, από την προηγούμενη θεσμική προβολή, που υπάρχει αυτή τη στιγμή κατοχυρωμένη, από την ελληνική αντιπροσωπεία.

Έρχεστε σήμερα, μετά από τέσσερα χρόνια, να επιχειρήσετε και να αλλάξετε αυτό το πλαίσιο. Πολύ ωραία. Τι σημαίνει αυτό; Λοιπόν, ακούστε ένα παράδειγμα. Δημιουργείται νέο μητρώο και όλοι αναρωτιούνται, για ποιο λόγο, από την στιγμή που ο νόμος 4179/2013, και η Κοινή Υπουργική Απόφαση ρύθμιζε ζητήματα και ιδιαίτερα με την παράγραφο 1, του άρθρου 26, του νόμου 4214. Οι παραπάνω προβλέψεις, καθόριζαν ειδικούς όρους και τις προϋποθέσεις για τη σύσταση και την τήρηση του μητρώου Τουρισμού. Αυτή τη διάσταση με τον ΕΟΠΥ που προτείνεται τώρα ως ο φορέας τήρησης του μητρώου ιατρικού τουρισμού, αντί του Υπουργείου Τουρισμού. Γιατί γίνεται; Εδώ, περιμένω μια απάντηση και είναι χρήσιμο να ρωτήσετε και τους συναρμόδιους φορείς τι συμβαίνει αυτή την ώρα στη χώρα.

Έρχομαι σε ένα άλλο θέμα, που αφορά την τουριστική εκπαίδευση, το είπε και ο κ. Ηγουμενίδης, πριν. Οι διατάξεις που υπάρχουν στο νομοσχέδιο για τις Ανώτατες Σχολές Τουριστικής Εκπαίδευσης, Α.Σ.Τ.Ε., πιο υπαρκτό πρόβλημα λύνει αυτό το νομοσχέδιο; Θέλω να ακούσω την ηγεσία του Υπουργείου Τουρισμού, να μου πει, πιο υπαρκτό πρόβλημα λύνει στις Α.Σ.Τ.Ε., όταν υπήρχε, εδώ πρόταση για συζήτηση από το παρελθόν, κυρία Πρόεδρε. Θέλω να πω ότι και εσείς αντιμετωπίσατε θετικά αυτήν την προοπτική, συνυπογράψαμε με μια επιστολή όλοι οι Βουλευτές των κομμάτων, να συζητηθεί εδώ η τουριστική εκπαίδευση, κάτι που δεν έγινε ακόμα. Χαίρομαι, λοιπόν, σήμερα που μπορούμε να ανοίξουμε αυτό το θέμα, γιατί σε αυτή την προοπτική, στην κατεύθυνση, δηλαδή, του ότι συζητάμε αλλαγή του προγράμματος σπουδών για τα άτομα με αναπηρία και την προσβασιμότητα, είναι πολύ σωστή αυτή η κατεύθυνση και η παρέμβαση που κάνει το Υπουργείο.

Όμως, είναι μια αποσπασματική ρύθμιση και δυστυχώς τα προβλήματα που αφορά τα κτιριακά, τις οργανικές θέσεις, τα προγράμματα σπουδών σε σχέση με τις γείτονες χώρες, σε ένα πολύ σημαντικό κομμάτι που αφορά τη χώρα, δηλαδή, την ξενοδοχειακή εκπαίδευση και κατάρτιση και δια βίου μάθηση, δεν λύνει απολύτως τίποτα, δυστυχώς. Παρέπεμπε σε ό,τι αφορά στις Α.Σ.Τ.Ε., σε μια ακόμα Κοινή Υπουργική Απόφαση, για τον καθορισμό των υποχρεώσεων και των δικαιωμάτων του εκπαιδευτικού προσωπικού των Α.Σ.Τ.Ε.. Αυτό είναι αλήθεια. Μια άλλη παραπομπή σε διυπουργική απόφαση. Το πρόβλημα που λύνει αυτό το νομοσχέδιο, είναι ελάχιστο σε αυτό που συμβαίνει στις Α.Σ.Τ.Ε.. Θα ήθελα να θυμίσω ότι συζητήσαμε με την Υπουργό, στην Ολομέλεια σχετική ερώτηση και εκεί είπε «εσείς τι κάνατε;». Μπορούμε να αφήσουμε, κύρια Πρόεδρε, τι κάναμε εμείς, τι κάνατε εσείς; Να δούμε μπροστά την μεγάλη εικόνα; Γιατί στη γείτονα χώρα, την Τουρκία κα την Κύπρος είναι κέντρα εκπαίδευσης της Μεσογείου, με 90.000 ξένους φοιτητές. Το ίδιο στην Σμύρνη, το ίδιο και στα Βαλκάνια.

Εδώ λοιπόν η Α.Σ.Τ.Ε., χρειάζεται αναβάθμιση, μετεξέλιξη, διαβαθμισμένη εκπαιδευτική δομή ξενοδοχειακών σπουδών. Δεν υπάρχει ακόμα στη χώρα. Η αλλαγή και ο εκσυγχρονισμός των προγραμμάτων σπουδών που πρέπει να έρθουν στο σήμερα και να αντανακλούν τις ανάγκες της αγοράς, είναι ένα ζητούμενο, ακόμα. Επίσης, θα πρέπει να δούμε την ανάγκη δημιουργίας αγγλόφωνων τμημάτων, που θα προσελκύσουν αλλοδαπούς φοιτητές με δίδακτρα. Επίσης, χρειάζεται θεσμική κατοχύρωση της δυνατότητας των σπουδαστών της Α.Σ.Τ.Ε., να συνεχίζουν τις σπουδές σε μεταπτυχιακά προγράμματα, που δεν δίνει ακόμα λύση και απάντηση. Επίσης, χρειάζεται να δούμε την αξιοποίηση των εγκαταστάσεων, στον Άγιο Νικόλαο και στην Ρόδο και να μπορέσουμε να ξανακάνουμε τον Άγιο Νικόλαο, την Κρήτη και την Ρόδο, ως κέντρο τουριστικών σπουδών στη Μεσόγειο, όπως ήταν στο παρελθόν, με το παράδειγμα της Λοζάνης.

Κυρία Πρόεδρε, για τα παραπάνω ζητήματα που προανέφερα, δεν υπάρχουν λύσεις σε αυτό το νομοσχέδιο και δεν έχει αναληφθεί καμία πρωτοβουλία από τη πλευρά σας, σε ό,τι αφορά την κατάσταση τουριστικών καταλυμάτων, εξαιρέσατε πριν από ένα χρόνο, κυρία Υπουργέ, τα ενοικιαζόμενα διαμερίσματα και δωμάτια από τη διαδικασία κατάταξης σε κλειδιά και την καταστήσατε προαιρετική. Μαζί καταργήσατε και το ειδικό σήμα λειτουργίας, τη στιγμή που δεν έχετε να παρουσιάσετε σοβαρά αποτελέσματα στους ελέγχους και τα παράνομα τουριστικά καταλύματα. Όταν μάλιστα έχουμε καταθέσει εδώ στο Υπουργείο Οικονομικών πρόταση, ότι από τον έλεγχο αυτό, θα μπορούσε να προκύψουν έσοδα ίσα με το ΕΝΦΙΑ που πλήρωνε αυτή τη στιγμή ο Έλληνας πολίτης, συνολικά για ένα χρόνο. Σας είχαμε προειδοποιήσει, επίσης, πριν από δύο χρόνια, ότι δεν υπήρχαν οι υποδομές και οι λειτουργίες για να λειτουργήσει ολοκληρωμένο πληροφοριακό σύστημα διαχείρισης αδειοδότησης και ελέγχων που μας λέγατε τότε.

Το ζητούμενο είναι ότι χρειάζεται και αξιολόγηση, χρειάζεται και κατάταξη, που μπορεί να γίνει από το συλλογικό όργανο των ενοικιαζόμενων διαμερισμάτων και δωματίων, όπως ακριβώς γίνονταν και πράττει το ΞΕΕ, για τα ξενοδοχεία. Αυτό θα γίνει; Και τι θα συμβεί με την κατάταξη των αστικών μισθώσεων, κυρία Πρόεδρε; Δυστυχώς, ανεξέλεγκτα λειτουργούν στη χώρα και πρέπει να δούμε εάν θα υπάρχει μια πρόταση, όπως έχουμε καταθέσει στην εθνική αντιπροσωπεία; Θεωρούμε θετική τη διάσταση, η οποία δημιουργείτε μητρώο συνεδρίων και διοργανωτών συνεδρίων, στο μητρώο τουριστικών επιχειρήσεων που τηρείται στο Υπουργείο Τουρισμού.

Σχετικά με τα ξενοδοχεία συνιδιοκτησίας και σε ό,τι αφορά επίσης την πρόβλεψη για τα 70 τετραγωνικά, τα αυτοτελή, διηρημένα, ιδιοκτησία από 100 τετραγωνικά που υπήρχε μέχρι πρότινος η πρόβλεψη, διατηρούμε μια επιφύλαξη και θέλουμε να ρωτήσουμε, ποια είναι η στροφή στην ποιότητα, που κάνει το Υπουργείο Τουρισμού, αυτή την πρόληψη.

Θεωρούμε ότι η συγκεκριμένη ρύθμιση δεν είναι στα ποιοτικά στάνταρ. Εμείς ξέρετε συζητάμε κάθε δυνατή ρύθμιση όταν μιλάμε για στροφή στην ποιότητα και στα θετικά στάνταρ.

Αντιμετωπίζουμε, επίσης, θετικά, την τροποποίηση των διατάξεων για την ίδρυση και λειτουργία τουριστικών γραφείων, στο μέτρο που αυτές προσαρμόζονται στις σύγχρονες συνθήκες της αγοράς, που δεν προκαλούν πρόσθετο διοικητικό και γραφειοκρατικό βάρος.

Υπάρχει, όμως, ένα ζήτημα σχετικά με το νέο επάγγελμα του τουριστικού συνοδού, που δημιουργείται με τις διατάξεις αυτού του νομοσχεδίου, χωρίς να καθορίζονται όροι, προϋποθέσεις για την άσκηση του, οι οποίες παραπέμπονται για αργότερα, επομένως και αυτή η παράμετρος σε προεδρικό διάταγμα.

Διατηρούμε επιφυλάξεις για τις διατάξεις που προέρχονται από το σχέδιο νόμου για τις τουριστικές λιμενικές υποδομές, σε ό,τι αφορά την επικάλυψη αρμοδιοτήτων και θα τοποθετηθούμε στη συζήτηση επί των άρθρων στην Ολομέλεια.

Κυρίες και κύριοι συνάδελφοι, στο ένα λεπτό που μου απέμεινε δεν έχω άλλο από το να προσθέσω ότι τουλάχιστον η Νέα Δημοκρατία έχει πει πολλές φορές από το Βήμα αυτό ότι για αυτήν ο τουρισμός αποτελεί ένα πεδίο σύγκλισης. Η Νέα Δημοκρατία το εννοεί απόλυτα και στις ρυθμίσεις που είναι σε θετική κατεύθυνση θα τις στηρίξουμε και σε επίπεδο και σε πεδίο εφαρμογής. Η συνολική εικόνα, όμως, του νομοθετήματος, κυρία Πρόεδρε, που έφερε η Κυβέρνηση, δεν συνιστά μία ουσιαστική θεσμική αλλαγή, δεν συνιστά μια ουσιαστική θεσμική παρέμβαση και δεν συνιστά μία θεσμική παρέμβαση που επιλύει συνολικά προβλήματα και σημαντικά ζητήματα που προκύπτουν και εξαιτίας των νέων δεδομένων της αγοράς. Σε κάποιες, μάλιστα, περιπτώσεις δημιουργούν σύγχυση και περαιτέρω προβλήματα, όπως είπα, και για την θέση που αφορά τον τουρισμό υγείας.

Για αυτό η Νέα Δημοκρατία κρατά επιφύλαξη. Διατηρούμε την επιφύλαξη μας και θα τοποθετούμε στην Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι συνάδελφοι, ξαναδιαβάζω γιατί βάλαμε κι άλλα: Εθνική Συνομοσπονδία Ατόμων με Αναπηρία, Πανελλήνια Ένωση Ιδιοκτητών Επιχειρηματιών Camping Πανελλήνιος Σύνδεσμος Ενώσεων Αγροτουρισμού Ελλάδος, Πανελλήνιο Δίκτυο Πολυλειτουργικών Αγροκτημάτων, Πανελλήνιος Ιατρικός Σύλλογος, Ιατρικός Σύλλογος Ηρακλείου, Πανελλήνιο Σωματείο Τουριστικών Συνοδών, Ένωση Πλοιοκτητών Ελληνικών Σκαφών Τουρισμού, ΣΕΤΕ, ΠΟΞΕΝ, Ξενοδοχειακό Επιμελητήριο, ΦΕΤΚΑΤΑ, Ένωση Μαρίνων Ελλάδας, ΧΑΠΚΟ, Ένωση Πλοιοκτητών Κρουαζιέρας, Σύνδεσμος Δήμων Ιαματικών Πηγών Ελλάδας, Εκκλησία της Ελλάδας, Δίκτυο Γεωπάρκων, Γεωτεχνικό Επιμελητήριο, Τεχνικό Επιμελητήριο, Οινικός Τουρισμός. Είναι 21 φορείς. Όλοι οι άλλοι φυσικά μπορούν να αποστείλουν υπομνήματα, τα οποία, όπως ξέρετε, τα παίρνετε όλοι στα mail σας.

Το λόγο έχει ο κ. Καρράς.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Κυρία Πρόεδρε, όταν αναφέρεται κανείς στον τουρισμό, το πρώτο που πηγαίνει το μυαλό του, είναι ότι είναι η κινητήρια βιομηχανία της ελληνικής οικονομίας στην περίοδο της κρίσης. Φτάνει όμως αυτό, είναι αρκετό, να προβαίνουμε σε αυτή την παραδοχή ή θα πρέπει να δούμε σφαιρικά το ζήτημα; Και είναι ευκαιρία, κυρία Πρόεδρε, με ένα νομοσχέδιο το οποίο έρχεται από το Υπουργείο Τουρισμού, να συζητήσουμε και λίγο ευρύτερα.

Αν πάρουμε στα χέρια μας το νομοσχέδιο όπως έχει έρθει, θα πρέπει να πω ότι λόγω του αριθμού των κεφαλαίων και των θεμάτων που αντιμετωπίζει, επί της αρχής, τουλάχιστον, θα μπορούσα να μιλήσω μόνο για τα θέματα του Θεματικού Τουρισμού και για τα θέματα του Ειδικού Τουρισμού, τα οποία πράγματι είναι ζητήματα, τα οποία πρέπει να συζητήσουμε, να μας απασχολήσουν και να νομοθετηθούν, αλλά δυστυχώς, φοβούμαι ότι οι αντίστοιχες διατάξεις του σχεδίου νόμου δεν είναι πλήρεις, με την έννοια ότι περιγράφουν αυτή τη στιγμή τους ορισμούς. Ναι, καλό είναι σε ένα νόμο να έχουμε τους ορισμούς των δραστηριοτήτων, αλλά η εξειδίκευση αφήνεται για το μέλλον με τη μορφή νομοθετικών εξουσιοδοτήσεων.

Εκείνο, το οποίο είναι ένα γενικότερο ζήτημα στην Ελλάδα και Θα μου επιτρέψετε να το πω, μιλάμε για 30-31 εκατομμύρια επισκεπτών ετησίως, αλλά δεν λαμβάνουμε υπόψη άλλες παραμέτρους. Εξετάστηκε ποτέ ο βιώσιμος τουρισμός, με την έννοια όχι μόνο των οικονομικών παραμέτρων, δηλαδή, το ποσοστό της συνεισφοράς του στο ΑΕΠ της χώρας ή στην απασχόληση, αλλά εξετάστηκε σε σχέση με τις κοινωνίες όπου αναπτύσσεται; Δυστυχώς στην Ελλάδα, επειδή ακολουθούμε το δόγμα «ήλιος, φως, θάλασσα, άμμος» δεν έχουμε πετύχει να έχουμε περιφερειακή ανάπτυξη στον τουρισμό -ενδεχόμενα αργότερο ο Θεματικός Τουρισμός να ενισχύσει αυτή την πλευρά- και έχουμε περισσότερη συγκέντρωση σε περιοχές που είναι παραθαλάσσιες, νησιωτικές. Νομίζω, λοιπόν ότι θα πρέπει το όποιο νομοσχέδιο έρχεται, να δίνει και τη διάσταση και την ώθηση στην ανάπτυξη του τουρισμού και σε περιοχές εκείνες και μιλώ για περιφέρειες ακόμα αν θέλετε, που δεν έχει ενισχυθεί τόσο το τουριστικό προϊόν.

Προχθές κυκλοφόρησαν δύο μελέτες. Η μία από το Ινστιτούτο του ΣΕΤΕ και η μία από την PricewaterhouseCoopers που αναφέρονται στο ίδιο αντικείμενο. Όσο και να θέλουμε να θριαμβολογούμε για τον τουρισμό, είδαμε κάτι εκεί πέρα, κυρία Πρόεδρε. Κάνει μία στατιστική -να την ονομάσω- σε 1.500 περίπου ξενοδοχεία τα οποία είναι των ανωτέρων κλάσεων, πεντάστερα, τετράστερα και βγαίνει ένα συμπέρασμα και υπάρχει και γεννάει ένα μεγάλο ερώτημα. Εξ αυτών τα 500 πάνε στην κατηγορία των Stars, δηλαδή ότι είναι εκείνα, για τα οποία το ζητούμενο θα είναι η παροχή των υπηρεσιών, θα εξυπηρετούν τον κόσμο. Έχουμε μία μεσαία ζώνη, γκρίζα ζώνη, άλλων 500 περίπου ξενοδοχείων και έχουμε και τα «ζομπι» ξενοδοχεία, τα οποία είναι τα υπερχρεωμένα στις τράπεζες στο Δημόσιο και γεννιέται μία σειρά ερωτημάτων -δεν αφορούν ευθέως το νομοσχέδιο αυτά αλλά είναι προβληματισμός μου- πώς ενώ μιλάμε για ένα πετυχημένο τουριστικό προϊόν στην Ελλάδα, έχουμε αυτή τη στιγμή το εν τρίτο των ξενοδοχείων υπό τη διαχείριση των τραπεζών και των πιστωτών, που θα περάσουνε σιγά σε άλλα χέρια, δεν ξέρουμε με ποιες τιμές και δεν ξέρουμε αν θα μπορέσουν να επιβιώσουν ή όχι.

Συνεπώς, αυτό το θέμα του βιώσιμου τουρισμού, όχι μόνο από την οικονομική πλευρά, αλλά του βιώσιμου τουρισμού από τη συνύπαρξή του με τις τοπικές κοινωνίες και του βιώσιμου τουρισμού σε σχέση με τις λοιπές οικονομικές δραστηριότητες, πρέπει να μας απασχολήσει. Λίγο πολύ όλοι έχουμε μείνει σε κάποια καλά ξενοδοχεία και εκείνο που προσφέρεται συνήθως είναι εισαγόμενο προϊόν και γίνεται βέβαια από ό,τι ξέρουμε μία προσπάθεια να μπει το γνωστό ελληνικό πρωινό, αλλά δεν έχουμε δει ακόμα να το καταφέρνουμε συνολικά, να μπορεί να συνυπάρχει το προϊόν του τουρισμού, τα έσοδα από τον τουρισμό με τον αγροτουρισμό, με την πρωτογενή παραγωγή της Ελλάδας.

Αυτά τα ζητήματα, τα οποία τα θέτω ακροθιγώς, κυρία Πρόεδρε και κυρία Υπουργέ, δεν νομίζω όμως ότι μπορούν να αντιμετωπιστούν με το παρόν νομοσχέδιο γιατί θα μιλήσω τώρα επί της αρχής. Δεν μπορώ, όπως είπα προηγουμένως πέραν του πρώτου κεφαλαίου «Θεματικός και Ειδικός Τουρισμός» να δω συνοχή. Βλέπω μέσα διατάξεις που άπτονται του Ελληνικού Οργανισμού Τουρισμού, που άπτονται του Υπουργείου Τουρισμού. Εκεί λοιπόν έχουμε και μία σύγκρουση αν θέλετε πολλές φορές των αρμοδιοτήτων, έχουμε δει στην ιστορική διαδρομή της νομοθεσίας να μεταφέρονται αρμοδιότητες από τον Οργανισμό Τουρισμού στο Υπουργείο, να επιστρέφουν πολλές φορές αρμοδιότητες από το Υπουργείο και κάτι το οποίο με προβλημάτισε, είναι ότι βλέπω ότι έρχεται και τροποποίηση του τελευταίου Οργανισμού του Υπουργείου και του ΕΟΤ, η οποία πηγαίνει με προεδρικά διατάγματα με νόμο. Ποια είναι η ανάγκη -είναι να ένα ερώτημα μου αυτό- όταν υποτίθεται ότι έχουμε συγκροτημένους οργανισμούς, οι οποίοι έχουν εισαχθεί με προεδρικά διατάγματα, έχουν υποστεί τη βάσανο του Συμβουλίου Επικρατείας, κατά την επεξεργασία, έχουν προηγηθεί πάρα πολλοί ειδικοί που έχουν εκφράσει την άποψή τους και σήμερα ξαφνικά ως επείγουσα ρύθμιση βλέπουμε διατάξεις που τροποποιούν τους πρόσφατους αυτούς οργανισμούς για να έρθουν να ψηφιστούν νομοθετικά.

Έχω προβάλει μία αρχή πάντοτε ότι ο οργανισμός υπουργείου, δημόσιου οργανισμού και μιλώ τον οργανισμό των υπηρεσιών και τον οργανισμό του προσωπικού, δεν μπορεί να γίνεται με νόμο διότι δεν πείθει η ανάγκη αυτή.

Υπάρχει ένα άλλο ζήτημα και μιλώ, κυρία Πρόεδρε, γενικότερα, διότι θα περιμένω να ακούσω και τις απόψεις των φορέων στα επιμέρους ζητήματα.

Βλέπω ακόμα ότι υπάρχουν διατάξεις για τους τουριστικούς λιμένες, οι οποίες διατάξεις αυτές ενδεχόμενα να είναι χρήσιμες, ενδεχόμενα να επαναλαμβάνουν προγενέστερες ρυθμίσεις, εδώ κυρία Υπουργέ, έπρεπε να υπάρχει ειδικός νόμος, να μην πηγαίνετε με τροποποιήσεις προηγουμένων ρυθμίσεων, γιατί ο θαλάσσιος τουρισμός είναι κάτι που μπορεί να συνεισφέρει, να προσφέρει πολύ περισσότερα στην οικονομία του τόπου. Είμαστε σε ζώνη ανταγωνισμού, είναι γνωστό ότι η Ανατολική Μεσόγειος είναι ζώνη τουριστικού ανταγωνισμού. Είμαστε η άκρη της Ευρώπης όπου αναγκαζόμαστε να δίνουμε χαμηλές τιμές στα ξενοδοχεία γιατί οι γειτονικές χώρες έχουν διαφορετικά νομίσματα και μάλιστα, νομίσματα τουλάχιστον στην παρούσα περίοδο, το φετινό καλοκαίρι η Τουρκία είχε νόμισμα που κατρακυλούσε από πλευράς ισοτιμιών. Αν μετρήσουμε το πόσο κοστίζει η διαμονή στη γειτονική χώρα, στην Ελλάδα άρχισε να κλονίζεται το ανταγωνιστικό μας προϊόν.

Επανέρχεται και το γενικότερο ερώτημα, τι είδους τουρισμό θέλουμε; Θέλουμε μαζικό τουρισμό ή ποιοτικό τουρισμό; Για ποιοτικό τουρισμό δεν μπορούμε να μιλήσουμε στην παρούσα φάση με τις τουριστικές υποδομές που έχει η χώρα, για το λόγο ότι θα απαιτηθούν τεράστιες επενδύσεις και φοβάμαι ότι αν κάνω και τέτοιες σκέψεις θα οδηγηθούμε σε μια επόμενη γενιά ξενοδοχείων καταχρεωμένων και τα 500 ξενοδοχεία που είπα προηγουμένως ότι κινδυνεύουν να πλειστηριαστούν ίσως γίνουν περισσότερα και τελικά αφελληνιστεί και το ελληνικό τουριστικό προϊόν.

Νομίζω λοιπόν ότι είναι ευκαιρία ο νόμος αυτός να δώσει ένα άνοιγμα στις συζητήσεις αυτές και να μην μείνουμε μόνο στις στεγνές ρυθμίσεις που έρχονται ότι θα τροποποιήσουμε την χ διάταξη για να φέρουμε μια καινούργια ρύθμιση, διότι υπάρχει ο μεγάλος αριθμός των εργαζομένων στον τουρισμό. Πρέπει να πούμε ότι το φετινό καλοκαίρι όπως και κάθε καλοκαίρι ανακοινώθηκε ότι μειώνονται οι άνεργοι γιατί έρχεται η απασχόληση στον τουρισμό, η οποία βεβαίως είναι εποχιακή. Θα πρέπει να ενισχύσουμε και τους εργαζόμενους στον τουρισμό, να μην μένουμε ακόμα σε μεγάλο αριθμό, να βρούμε έναν τρόπο να το ξεπεράσουμε στους νέους που κάνουν την πρακτική τους και πολλές φορές μπορεί να είναι και από άλλες χώρες. Να δούμε λοιπόν την τουριστική εκπαίδευση, όπως ήδη τονίστηκε, να δούμε και τις υποδομές και εν συνεχεία να βρούμε την χρυσή τομή βάσει του οποίου το τουριστικό προϊόν θα γίνει ελκυστικό και θα επιμηκυνθεί και η περίοδος του τουρισμού.

Μπορεί να μιλάμε για επιμήκυνση της περιόδου από αρχικά τους τρείς μήνες να έχουμε περάσει στους πέντε, ενδεχόμενα στους έξι, αλλά αυτό θα πρέπει να γίνεται και με ισόρροπη εντός του έτους κατανομή των επισκεπτών γιατί θα δώσω παραδείγματα άλλης χώρας, της Βενετίας, όπου έχει γίνει ο τουρισμός αποτρεπτικός λόγω του μεγάλου αριθμού των επισκεπτών. Σήμερα γίνεται μια τεράστια συζήτηση για το ποιος είναι ο τουρισμός της Βενετίας. Το θέλουν οι ντόπιοι; Ξέρετε δεν τον θέλουν, υπάρχει ένα ζήτημα. Έχασαν τις περιουσίες τους, έφυγαν, πήγαν σε μια γειτονική άχρωμη πόλη, το Μέστρε, και ζουν εκεί και στην Βενετία ζουν άλλοι με άλλο τρόπο ζωής που έχουν κατά κάποιο τρόπο αποκοπεί από την χώρα τους. Δεν το λέω αυτό σαν παράδειγμα ότι υπάρχει τέτοιος άμεσος κίνδυνος για την χώρα μας, υπάρχει όμως ένας κίνδυνος.

Νομίζουμε λοιπόν ότι πρέπει πέραν της νομοθεσίας, πέραν των προτάσεων που κάνει το Υπουργείο, πέραν των αναγκών που θα πρέπει να ρυθμιστούν, νομοθετικά να ανοίξουν αυτές οι συζητήσεις, να τοποθετηθεί πια το θέμα στις ακριβείς τους διαστάσεις. Επειδή μου αρέσει να είμαι ειλικρινής, το τουριστικό προϊόν αφήνει ένα μεγάλο περιθώριο αθέμητου πλουτισμού, φοροδιαφυγής. Εγώ είμαι νησιώτης και το λέω αυτό μετά λόγου γνώσεως, ας κατηγορηθώ δεν πειράζει. Πρέπει λοιπόν να δουν και τα υπουργεία σε συνεργασία μεταξύ τους πως θα επιτευχθεί το καλύτερο οικονομικό αποτέλεσμα, διότι με ανοχή θέλετε, με έλλειψη υποδομών θέλετε, με άλλους λόγους που δεν θέλω να τους κατονομάσω, τελικά θα μπορούσε να είναι η συμμετοχή του τουρισμού έστω επί της παρούσας συνθήκης στο ΑΕΠ της χώρας πολύ μεγαλύτερη και δεν θα μου άρεσε να πω ότι «ξέρετε ένα κομμάτι της οικονομίας στις χώρες της κρίσης το στηρίζει η παραοικονομία».

Επιφυλασσόμαστε κυρία Πρόεδρε για την Ολομέλεια. Θα ακούσουμε τους φορείς και θα το ξανασυζητήσουμε. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Ζαρούλια.

**ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου Χρυσή Αυγή):** Ευχαριστώ κυρία Πρόεδρε. Το εν λόγω νομοσχέδιο περιλαμβάνει συνολικά δέκα μέρη και αφορά κατά κόρον την εισαγωγή και τροποποίηση διατάξεων σχετικά με τον θεματικό τουρισμό και τις ειδικές μορφές τουρισμού. Επιχειρείται λοιπόν η προώθηση και η ανάπτυξη, οργάνωση και εποπτεία δραστηριοτήτων αναψυχής και επιχειρηματικότητας, η επιμήκυνση της τουριστικής περιόδου, η στήριξη των περιφερειακών και τοπικών οικονομιών και κοινωνιών και άλλα με τις βασικές αρχές της ασφάλειας της ποιότητας και του υψηλού επιπέδου υποδομών και παροχών καθώς και η συνεργασία των οικονομικών δραστηριοτήτων να διέπουν την φιλοσοφία του όλου επιχειρήματος. Θεσπίζεται και αναλύεται περαιτέρω ο τουρισμός υπαίθρου, ο αγροτουρισμός, οινοτουρισμός, πράσινος τουρισμός, περιηγητικές διαδρομές, πεζοπορία, γεωτουρισμός και αλιευτικός τουρισμός και ο αθλητικός τουρισμός, αθλητικές δραστηριότητες αναψυχής είτε ατομικά είτε κατά ομάδα.

Θεσπίζεται η υποχρέωση λήψης ειδικού σήματος λειτουργίας τουρισμού αθλητικής αναψυχής, περιπέτειας 5ετούς διάρκειας από τα νομικά ή φυσικά πρόσωπα που ασχολούνται με τον ως άνω τομέα του τουρισμού. Θεσπίζεται επίσης μητρώο τουριστικών επιχειρήσεων υπό την εποπτεία του Υπουργείου Τουρισμού.

Πιο κάτω καθορίζεται η διαδικασία αδειοδότησης διοργανώσεων αθλητικού τουρισμού και ορίζονται οι περιφερειακές υπηρεσίες τουρισμού ως αρμόδιος φορέας για την αδειοδότηση. Εντύπωση προκαλεί το γεγονός ότι ακόμη και σε αρχαιολογικούς χώρους, ιστορικούς τόπους και μνημεία θα δύνανται να πραγματοποιούνται αθλητικές δραστηριότητες αυτού του τύπου εφόσον καταβληθεί τέλος αδειοδότησης υπέρ του Ταμείου Αρχαιολογικών Χώρων και Απαλλοτριώσεων. Αυτό για εμάς αποτελεί ύβρις για το έθνος και για την ιστορία μας, διότι αν κρίνουμε από το είδος των «αθλητικών εκδηλώσεων» που θα λάβουν χώρα, εκεί θα προσβάλλεται πιθανότατα βάναυσα η αισθητική των σημαντικών αυτών χώρων που θα έπρεπε να παίζουν άλλο ρόλο, εκπαιδευτικό και ερευνητικό κυρίως.

Κατά τα άλλα το νομοσχέδιο περιγράφει και τις άλλες μορφές θεματικού τουρισμού, όπως είναι ο αεροπορικός, ο θαλάσσιος, ο πολιτιστικός, ο τουρισμός γαστρονομίας, ο θρησκευτικός – προσκυνηματικός, ο συνεδριακός, ο εκπαιδευτικός και ο τουρισμός υγείας και ορίζονται επιμέρους διατάξεις σχετικά με κάθε τομέα, λήψη σήματος ελληνικής κουζίνας στον γαστρονομικό τουρισμό, απελευθέρωση διοργάνωση συνεδριακού τουρισμού και από φυσικά ή νομικά πρόσωπα ή σωματεία. Πέραν των τουριστικών γραφείων πρόβλεψη ύπαρξης ιατρείου σε μονάδες ιαματικής θεραπείας και θαλασσοθεραπείας. Επιβολή τέλους υπέρ του ΤΑΠ στον πολιτιστικό και θρησκευτικό – Προσκυνηματικό τουρισμό.

Το υπουργείο Τουρισμού μπορεί να θέσει υπό την αιγίδα του επιλεγμένες δράσεις, όπως διοργανώσεις, εκδηλώσεις, συνέδρια, ημερίδα, σεμινάρια, κλπ. Εδώ δεν θα εκπλαγούμε αν λόγω των ιδεοληψιών σας δούμε περίεργες δραστηριότητες όπως αυτές που έχουμε δει κατά καιρούς στους δρόμους των ελληνικών πόλεων να χρηματοδοτούνται από το Υπουργείο Τουρισμού.

Πιο κάτω επεκτείνονται οι δραστηριότητες που μπορούν να παρέμβουν τα τουριστικά γραφεία προς εναρμόνιση της τήρησης των διατάξεων του παρόντος, για παράδειγμα τουριστικοί συνοδοί. Σε άλλο σημείο δίνεται η δυνατότητα σε φυσικά πρόσωπα τρίτων χωρών να λειτουργούν τουριστικά γραφεία στην χώρα μας. Αυτό υποσκάπτει το εργασιακό κεκτημένο των Ελλήνων εργαζομένων και επιχειρηματιών που θα έπρεπε να έχουν τον κύριο λόγο στις τουριστικές δραστηριότητες, δηλαδή να απολαμβάνουν ένα είδος εργασιακού και επιχειρηματικού προστατευτισμού.

Για την παροχή τουριστικών υπηρεσιών μόνο μέσω διαδικτύου, προβλέπεται η καταβολή παράβολου 300 € υπέρ του δημοσίου επί του οποίου ποσοστό 50% αποδίδεται στον ΕΟΤ. Επίσης αίρεται πλέον η απαίτηση διατήρησης υποκαταστημάτων τουριστικών γραφείων σε ξενοδοχεία για την παροχή υπηρεσιών οργανωμένου ταξιδιού. Προβλέπονται πρόστιμα 3000 - 5000 € σε περίπτωση πώλησης εισιτηρίων σε διαφορετικούς από τους προβλεπόμενους χώρους. Στο εξής επιτρέπεται πλέον η μεταφορά χωρίς κόμιστρο πελατών τουριστικών γραφείων με επιβατικά αυτοκίνητα ιδιωτικής χρήσεως με οδηγό, εφόσον η μεταφορά πραγματοποιείται σύμφωνα με το πρόγραμμα του ταξιδιού, διαφορετικά επιβάλλονται πρόστιμα 2000 - 5000 € και τυχόν υποτροπή επιφέρει περαιτέρω κυρώσεις.

Οι επιχειρήσεις εκμετάλλευσης καταλυμάτων πρέπει μεταξύ άλλων διατάξεων, να μεριμνήσουν για την καταχώρηση του μοναδικού αριθμού γνωστοποίησης εντός μηνός από τη χορήγησή του στο μητρώο τουριστικών επιχειρήσεων, διαφορετικά επιβάλλεται πρόστιμο 1000 €. Κατά τα άλλα, να προσαρμόζονται οι διοικητικές κυρώσεις που επιβάλλονται στις τουριστικές επιχειρήσεις που παραβαίνουν τη νομοθεσία, περιπτώσεις σφράγισης, μείωσης προστίμων κ.λπ.

Επίσης τροποποιούνται διατάξεις που αφορούν τη λειτουργία χωροθέτησης κ.λπ. τουριστικών λιμένων, όπου πλέον οι δαπάνες καθαρισμού θαλασσινού πυθμένα κ.λπ. βαραίνουν το φορέα διαχείρισής τους. Προβλέπεται η νομιμοποίηση υφιστάμενων κατασκευασμένων έργων και εγκαταστάσεων εντός της χερσαίας και θαλάσσιας ζώνης σε χωροθετημένους λιμένες κυριότητας του δημόσιου που διαθέτουν περιβαλλοντική αδειοδότηση.

Οι ξενοδοχειακές μονάδες πλέον, υποχρεούνται στην καταβολή ανταλλάγματος για τη χρήση τουριστικών λιμένων, αυτές που εξαιρούνταν για διάστημα 20 ετών. Αναδιοργανώνονται ή και συστήνονται επίσης διάφορες υπηρεσίες του Οργανισμού του Υπουργείου Τουρισμού, με επανακαθορισμό αρμοδιοτήτων διαφόρων τμημάτων του Υπουργείου σύστασης τμήματος εκκαθάρισης δαπανών και η ίδρυση γραφείου υποστήριξης αερολιμένα Ηρακλείου που προστίθεται στην διάρθρωση της περιφερειακής υπηρεσίας τουρισμού Κρήτης.

Σε άλλο τμήμα του νομοσχεδίου ρυθμίζονται θέματα τουριστικής εκπαίδευσης, δικαιολογητικά για την άσκηση του επαγγέλματος του ξεναγού, για χορήγηση κατ' εξαίρεση άδειας ξενάγησης, αν δεν τηρούνται οι προϋποθέσεις, ορισμός υποχρεώσεων και δικαιωμάτων εκπαιδευτικού προσωπικού των ΑΣΤΕ με ΚΥΑ, αντί για ΠΔ στελέχωση ΙΕΚ.

Σε όλες τις λοιπές επιμέρους διατάξεις βεβαίως θα έχουμε την ευκαιρία στη συζήτηση επί των άρθρων να τοποθετηθούμε. Έχουμε να κάνουμε όμως και μια γενική, αλλά ουσιαστική παρατήρηση. Καθώς φαίνεται, η συγκυβέρνηση έχει λύσει όλα τα φλέγοντα προβλήματα του τόπου, τόσο εθνικά όσο οικονομικά και κοινωνικά εις βάρος του ελληνικού λαού και των συμφερόντων του έθνους, βεβαίως, και φέρνει προς ψήφιση νομοσχέδιο, όπως το παρόν,, για να ενισχύσει - προωθήσει ένα, σίγουρα, όχι ευκαταφρόνητο τμήμα της οικονομίας της χώρας μας.

Το φλέγον ερώτημα που ανακύπτει είναι το εξής: Σε μια χώρα που έχει κυριολεκτικά ισοπεδωθεί εθνικά, κοινωνικά και οικονομικά, όπου ο πρωτογενής τομέας βρίσκεται σε πλήρη μαρασμό - για βιομηχανία δεν μπορεί να γίνεται καν λόγος – και η εργατική και μεσαία τάξη αντιμετωπίζει μονίμως το φάσμα της ανέχειας, της ανεργίας και της αστρονομικού μεγέθους και ύψους φορολογίας, είναι ποτέ δυνατόν να ανακάμψει η εθνική μας οικονομία με τον τουρισμό και μόνο, μετατρέποντας περαιτέρω την δύστυχη πατρίδα μας σε χώρα γκαρσονιών της οικονομικής ελίτ των ανεπτυγμένων χωρών;

Θα παραθέσουμε τα λόγια του αείμνηστου Παναγιώτη Κονδύλη που έλεγε, ότι 1% βιομηχανική ανάπτυξη αξίζει 100 φορές περισσότερο από 1% τουριστική ανάπτυξη ή καταναλωτική επέκταση. Διότι η πρώτη και μόνο, συμβάλλει στην αυτάρκεια της πατρίδας μας. Συνεπώς καλή η στήριξη και η πρόθεση εκμετάλλευσης της τουριστικής υπεραξίας της πατρίδας μας, αλλά ακόμη πιο σημαντική, η ουσιαστική ανάκαμψη, αρχικά του πρωτογενούς τομέα που επακόλουθα θα έχει ως αποτέλεσμα την υγιή ανάπτυξη όλων των τομέων της εθνικής μας οικονομίας.

Μια τέτοια προοπτική αποτυπώνεται και μπορεί να γίνει πράξη μόνο με την εφαρμογή του πολιτικού προγράμματος του Λαϊκού Συνδέσμου - Χρυσή Αυγή και η ώρα αυτή να είστε βέβαιοι ότι ζυγώνει. Διατηρούμε επιφύλαξη για το νομοσχέδιο επί της αρχής.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Ηγουμενίδης Νικόλαος, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Ακριώτης Γεώργιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Κωνσταντινέας Πέτρος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κέλλας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Αντωνίου Μαρία, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Βαρδαλής Αθανάσιος, Δελλής Ιωάννης, Κατσίκης Κωνσταντίνος, Δανέλλης Σπυρίδων, Γεωργιάδης Μάριος και Λαζαρίδης Γιώργος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κομμουνιστικού Κόμματος Ελλάδος):** Ένα ακόμα νομοσχέδιο του Υπουργείου Τουρισμού που έρχεται να υλοποιήσει σχεδιασμούς των μεγάλων τουριστικών ομίλων στον τουρισμό. Το νομοσχέδιο αυτό αποκαλύπτει τη μεγάλη προθυμία σας, κυρία Υπουργέ, να ικανοποιήσετε κάθε αξίωσή τους. Παρουσιάζετε στην αιτιολογική έκθεση το αφήγημα της ισόμετρης ανάπτυξης με την ενίσχυση του θεαματικού τουρισμού που θα ενισχύσει την οικονομία μέσω της οποίας θα βελτιώνεται δήθεν η ζωή του λαού και η ικανοποίηση των αναγκών του.

Η ανισομετρία είναι νόμος του καπιταλισμού και θα αυξάνεται όλο και πιο πολύ και ο τουρισμός είναι το ζωντανό παράδειγμα. Το αστικό κράτος και οι Κυβερνήσεις μέχρι τώρα χρονιά βέβαια, με αποφάσεις τους έχουν ανοίξει νέα πεδία κερδοφορίας με τεταμένες ιδιωτικοποιήσεις και με κάθε είδους επενδυτικά κίνητρα, που παραχωρούνται στους επιχειρηματικούς ομίλους του τουρισμού, για δημιουργία ξενοδοχείων πολυτελείας, τουριστικών επιχειρήσεων και παραχώρηση κάθε υποδομής σε αέρα, στεριά και θάλασσα.

Ο στόχος του ποιοτικού τουρισμού είναι ταξικός, όσο ενισχύεται αυτός, τόσο θα αυξάνονται αυτοί που δεν θα μπορούν να κάνουν διακοπές. Γι' αυτό βέβαια και δεν μπορεί να είναι στόχος των εργαζομένων και του λαού. Αυτή την περίοδο επιταχύνθηκαν οι αγοραπωλησίες, οι συγχωνεύσεις, οι εξαγορές τουριστικών υποδομών από πολυεθνικές. Ισχυροί operators ελέγχουν όλο και περισσότερες τουριστικές επιχειρήσεις στη χώρα μας. Ήδη η TUI καταλαμβάνει την πρώτη θέση με πάνω από 30 ξενάγηση μονάδες και επεκτείνεται, και βέβαια συμμετέχει σε εναλλακτικά προγράμματα σε 25 χώρες, 30 από αυτά τα στηρίζει. Oπως και στη χώρα μας βέβαια, σε αυτές οι εναλλακτικές μορφές έχει μπει πιο αποφασιστικά για να ελέγξει αυτόν τον τομέα.

Οι πολυεθνικές του τουρισμού επιβάλλουν κανόνες, διαμορφώνουν αγορές, καθιερώνουν πρότυπα και οδηγούν τόπους ολάκερους σε μια βίαιη μεταμόρφωση, προκειμένου να προσαρμοστούν στις απαιτήσεις τους. Είναι γνωστό τώρα, δε θέλω να πω ποιος διακινεί το μεγαλύτερο μέρος του τουρισμού προς τη χώρα μας, είναι δύο-τρεις πολυεθνικές, οι οποίες βέβαια παίρνουν και τη μερίδα του λέοντος από όλη αυτή την αύξηση του τουρισμού που είχαμε αυτή την περίοδο, διακινούν πάνω από το 70% σχεδόν των τουριστών. Μπορούν και επιβάλλουν τους όρους τους στις τιμές, στη διάρκεια και το είδος των παρεχόμενων τουριστικών υπηρεσιών και βέβαια είναι γνωστά τα περίφημα βραχιολάκια.

Με αυτό το νομοσχέδιο η Κυβέρνηση για το θεματικό τουρισμό και τις ειδικές μορφές που προβλέπονται, έρχεται να νομοθετήσει κάθε αξίωση, όπως είπαμε, των επιχειρηματικών ομίλων για αξιοποίηση της στεριάς, του αέρα και της θάλασσας, χωρίς εμπόδια, χωρίς κανένα περιορισμό. Είναι χαρακτηριστικό ότι οι εκπρόσωποι των επιχειρηματικών ομίλων δεν αρκέστηκαν στο αρχικό σχέδιο, αλλά στην περιβόητη διαβούλευση απαίτησαν και άλλες διευκολύνσεις τις οποίες η Κυβέρνηση τις ενσωμάτωσε όλες.

Είμαστε βέβαιοι ότι θα συναντήσει ευρύτατη αποδοχή το σχέδιο νόμου από τις άλλες πολιτικές δυνάμεις που έχουν την ίδια στρατηγική, την καπιταλιστική ανάπτυξη. Η θάλασσα, ο εναέριος χώρος, η ύπαιθρος, τα βουνά, τα ποτάμια, οι λίμνες, τα φαράγγια δεν τους αρκούν. Θέλουν και τις εκκλησίες, τα μοναστήρια, τον αθλητισμό, τους αρχαιολογικούς χώρους, τον πολιτισμό, την παιδεία, την υγεία, τις ιαματικές πηγές να αποτελέσουν νέα πεδία κερδοφορίας αυτών των επιχειρηματικών ομίλων.

Ρυθμίζεται το πλαίσιο για επιχειρήσεις τουρισμού υπαίθρου με αγροτουριστικές, οικοτουριστικές, αλιευτικές δραστηριότητες, ενταγμένες και αυτές στα τουριστικά πακέτα. Διάφορες μορφές τουριστικής δραστηριότητας θα αναπτύσσονται σε περιοχές οικολογικού ενδιαφέροντος, αναγνωρισμένης οικολογικής αξίας, όπως αναφέρεται και στο σχέδιο νόμου, όπως εθνικά πάρκα, υγρότοποι ramsar, περιοχές του δικτύου natura 2000 και άλλες προστατευόμενες περιοχές. Όλα παραδίδονται στους επιχειρηματικούς ομίλους.

Οι επιχειρηματικές δραστηριότητες στον αθλητισμό και με εγγραφή στο μητρώο τουριστικών επιχειρήσεων και ειδικώς που προβλέπονται στο νομοσχέδιο για την παραπέρα εμπορευματοποίηση των διαφόρων αθλητικών εκδηλώσεων. Στον εκπαιδευτικό τουρισμό, όπως το χαρακτηρίζει το νομοσχέδιο. έρχεται να νομιμοποιήσει την χωρίς όρια και όρους απασχόληση εκπαιδευόμενων και όχι μόνο, ο συνδυασμός των διακοπών με εκπαιδευτικές δραστηριότητες, όπως γράφει, που πραγματοποιούνται στο πλαίσιο εκπαιδευτικών, ευρωπαϊκών ή διεθνών προγραμμάτων, σε συνεργασία με εκπαιδευτικά ιδρύματα και φορείς της ημεδαπής ή της αλλοδαπής.

Επιχειρηματικοί όμιλοι έχουν αναπτύξει πολύ καλό δίκτυο και βέβαια τώρα το επιβάλλουν και με το σχέδιο νόμου, που λέει ότι κατά τη διάρκεια του έτους, τουριστικά εκπαιδευτικά προγράμματα επαγγελματικής κατάρτισης, προγράμματα μετεκπαίδευσης, επαγγελματικής τουριστικής πρακτικής άσκησης θα αξιοποιούνται από τους επιχειρηματικούς ομίλους.

Τώρα, τη χωρίς εμπόδια δράση των εμπόρων της εκπαίδευσης, της κατάρτισης και, κυρίως, της απασχόλησης με όρους μαθητείας, την παρουσιάζετε ως εκπαιδευτικό τουρισμό. Επενδύουν, βέβαια, και οι επιχειρηματίες του τουρισμού για να πάρουν το κομμάτι της πίτας από τους εμπόρους.

Επίσης, την παραπέρα εμπορευματοποίηση της υγείας την παρουσιάζετε ως ιατρικό τουρισμό. Οι παροχές υγείας από επιχειρηματικούς ομίλους σε συνεργασία με τις τουριστικές επιχειρήσεις θα κάνουν ακόμα πιο δύσκολη τη πρόσβαση του λαού σε αναβαθμισμένες υπηρεσίες υγείας, αφού αυτές θα προσφέρονται έναντι αδρής αμοιβής σε τουρίστες υψηλών εισοδημάτων.

Τα νέα ζευγάρια με πρόβλημα γονιμότητας θα βάζουν το χέρι πολύ πιο βαθιά στην τσέπη στον εμπορευματοποιημένο τομέα που θα πωλείται με τα τουριστικά πακέτα.

Το Ηλεκτρονικό Μητρώο Ιατρικού Τουρισμού θα περιλαμβάνει όλους τους παρόχους υγείας δημόσιους και ιδιωτικούς και θα διασυνδέεται με το Υπουργείο Τουρισμού και θα αξιοποιείται για την προσέλκυση πελατών. Δημιουργούνται υποχρεωτικά ιατρεία από το δημόσιο στις διάφορες μονάδες ιαματικής θεραπείας για τη στήριξη της επιχειρηματικής λειτουργίας, για την οποία δεν διευκρινίζετε, βέβαια, εάν οι υπηρεσίες που θα παρέχουν θα είναι δωρεάν. Και, βεβαίως, δεν θα είναι δωρεάν και εκεί θα πληρώνουν και θα εμπορευματοποιείται ακόμα περισσότερο, που έτσι και αλλιώς αποκλείονται σήμερα οι ίδιοι οι συνταξιούχοι από την ανάγκη που έχουν για ιαματική θεραπεία.

Στις ρυθμίσεις για το θαλάσσιο τουρισμό (κρουαζιέρα, yachting θαλάσσιες και παράκτιες δραστηριότητες αναψυχής, καταδυτικό τουρισμό αναψυχής) δημιουργείται το πλαίσιο για την ανάπτυξη επιχειρηματικών δραστηριοτήτων που απευθύνονται σε υψηλά εισοδήματα.

Τα τουριστικά γραφεία τα περιθωριοποιείτε πλήρως, σπάνε οι όποιοι φραγμοί, χτυπάτε τα επαγγελματικά δικαιώματα των ξεναγών.

Το μεταφορικό έργο που αφορά την οδική μετακίνηση τουριστών παραχωρείται και αυτό στις μεγάλες τουριστικές επιχειρήσεις, σε μεγάλα τουριστικά γραφεία με την πρόβλεψη της δήθεν μεταφοράς χωρίς κόμιστρο, λες και δεν ξέρουμε ότι αυτό μπαίνει στην τιμή του πακέτου.

Ποιος, λοιπόν, επωφελείται από αυτό; Ο ίδιος ο επιχειρηματικός όμιλος, ο οποίος αξιοποιεί και τις μεταφορές προς όφελός του.

Η κατάταξη των τουριστικών καταλυμάτων σε αστέρια και κλειδιά γίνεται με αίτηση των τουριστικών καταλυμάτων και παραχωρείται από τον φορέα που διοικείται από τους ίδιους τους επιχειρηματίες, χωρίς, βέβαια, να μετρά ο αριθμός των εργαζομένων που απασχολεί.

Κάποτε υπήρχε το θέμα, η κατάταξη να παίρνει υπόψη, εάν απασχολεί εργαζόμενους και πόσους και τα αστέρια να δίνονται με βάση το αν απασχολεί εργαζόμενους των Σχολών Τουριστικών Επαγγελμάτων, οι οποίοι, βέβαια, έχουν πεταχτεί έξω από τους χώρους δουλειάς, γιατί έχουν επαγγελματικά δικαιώματα ή υποχρεώνονται να δουλέψουν χωρίς επαγγελματικά δικαιώματα.

Η παραχώρηση δημόσιων και προστατευόμενων όρμων τουριστικών λιμένων στους επιχειρηματικούς ομίλους διαμορφώνει τους αναγκαίους όρους για την παραπέρα κερδοσκοπική χρήση των όποιων παράκτιων υποδομών και, ταυτόχρονα, την απαγόρευση πρόσβασης στο λαό.

Λέτε για το Μάτι, αλλά εδώ πολλά Μάτια θα δημιουργηθούν τα επόμενα χρόνια. Η συζήτηση θα επαναληφθεί γύρω από τα επενδυτικά πακέτα και είμαι παραπάνω από βέβαιος, ότι η κυρία Υπουργός μετά θα μιλήσει για τα πακέτα, τα οποία είναι μπροστά μας για την ανάπτυξη του τουρισμού, που ενισχύονται, βέβαια, και με τη νομοθετική ρύθμιση και την ανάθεση που αυτές θα φέρουν σε διάφορες περιοχές και τον τουρισμό των 365 ημερών το χρόνο.

Ξεχάσατε, βέβαια, στον τουρισμό ειρήσθω εν παρόδω, να βάλετε το συνδικαλιστικό τουρισμό, γιατί η ΓΣΕΕ κάθε τέσσερα χρόνια κάνει τουρισμό σε διάφορες περιοχές της χώρας. Βάλτε τον και αυτό μέσα, μην τους απογοητεύετε.

Οι εξελίξεις με τις μετακινήσεις για τουρισμό είναι άμεσα συνδεδεμένες με την εξέλιξη της παγκόσμιας καπιταλιστικής οικονομίας, τις έντονες αντιθέσεις στη Μεσόγειο, τις ιμπεριαλιστικές επεμβάσεις και τις συνέπειες που προκαλούν όλα αυτά στους λαούς. Η αυξομείωση των τουριστικών ροών εκτός των εξελίξεων στις οικονομίες των χωρών προέλευσης είναι και αποτελέσματα άλλων αστάθμητων παραγόντων. Οι ιμπεριαλιστικές επεμβάσεις, οι πόλεμοι στην ευρύτερη περιοχή, η μεγάλη αστάθεια που έχει προκληθεί στις περιοχές και ευρύτερα, ενισχύουν σε αυτή τη φάση τις ροές προς τη χώρα μας. Τις μεγάλες αυξήσεις των τουριστικών ροών σήμερα μπορεί να τις διαδεχθούν μεγάλες μειώσεις αύριο.

Οι γεωπολιτικές συγκρούσεις μπορεί να καθορίσουν την πορεία μιας τουριστικής σεζόν και κατ' επέκταση της ίδιας της οικονομίας, η οποία στηρίζεται σε πήλινα πόδια. Στην περιοχή η κατάσταση είναι ανησυχητική, οι δυνάμεις της αποσταθεροποίησης, του πολέμου, - το ΝΑΤΟ, η Ε.Ε., οι ΗΠΑ - που υποθάλπουν αλυτρωτισμούς εθνικισμούς, διεκδικήσεις και αλλαγή συνόρων, υλοποιούν σχεδιασμούς που μπορούν να επιδράσουν καθοριστικά. Η κυβέρνηση ως σημαιοφόρος του ΝΑΤΟ, μεντεσές των σχεδιασμών των ΗΠΑ και της Ε.Ε. στην περιοχή, όπως εξάλλου δήλωσε και ο Αμερικανός πρέσβης, εμπλέκει όλο και πιο βαθιά τη χώρα μας στους ανταγωνισμούς, τις συγκρούσεις των ανταγωνιστριών ιμπεριαλιστικών χωρών.

Η πολιτική του ποιοτικού τουρισμού με κίνητρα για ξενοδοχεία, για τουριστικές επιχειρήσεις υψηλότερων κατηγοριών και τιμές ενοικίασης δωματίων, που ξεπερνούν για μία διανυκτέρευση όχι μόνο ένα μεροκάματο, αλλά ορισμένες φορές ακόμη και δύο και τρεις μισθούς είναι ένας επιπλέον λόγος πέρα από την επίθεση που δέχτηκε το εργατικό εισόδημα, που η πλειοψηφία των εργαζομένων και του λαού δεν κάνουν διακοπές. Το 85,1% των διανυκτερεύσεων το 2017 στα ξενοδοχεία αφορά τον αλλοδαπό τουρισμό από 83,8% το 2016.

Αντίστοιχα, ο εσωτερικός τουρισμός με την ίδια μελέτη του Ινστιτούτου Τουριστικών Ερευνών και Προβλέψεων από 16,2% το 2016 έπεσε στο 14,9% καταδεικνύοντας την τραγική κατάσταση που έχει περιέλθει η εργατική λαϊκή οικογένεια.

Μιλάτε για τουρισμό 365 ημερών το χρόνο και η μεγάλη πλειοψηφία δεν μπορεί να κάνει διακοπές ούτε μία ημέρα, για αυτό σας είπα να καλέσουμε το Σύλλογο αυτών των μη δυνάμενων να κάνουν διακοπές στη χώρα μας.

Η βελτίωση των στόχων της ανταγωνιστικότητας των μεγάλων επιχειρηματικών ομίλων στον τουρισμό συνδυάζεται με το χτύπημα των δικαιωμάτων των εργατοϋπαλλήλων του κλάδου. Η πορεία αυτή περνά μέσα από την άνοδο του βαθμού εκμετάλλευσης των εργαζομένων, καθώς και από την πίεση των αυταπασχολούμενων. Το λεγόμενο κόστος εργασίας είναι απαίτηση των επιχειρηματικών ομίλων να μειωθεί ακόμη παραπέρα και αυτή η απαίτηση γίνεται πράξη από την κυβέρνηση και εδώ αδιάψευστος μάρτυρας είναι οι στατιστικές που μιλούν για το λεγόμενο κόστος εργασίας.

Το 2017 σύμφωνα με το Διεθνές Γραφείο Εργασίας η μείωση των μισθών ήταν μεγαλύτερη από 3,5% σε σύγκριση με το 2016, η μεγαλύτερη που καταγράφηκε από το 2013. Οι ελαστικές μορφές πέντε φορές επάνω από τις χώρες της Ε.Ε.. Από το 2000-2017 οι μισθοί μειώνονται 3,5% κάθε χρόνο. Διευρύνθηκε το χάσμα της αμοιβής μεταξύ ανδρών και γυναικών με τις γυναίκες να έχουν μείον 12,5% αμοιβές για την ίδια δουλειά που κάνουν και επειδή μιλάμε για τον κλάδο του τουρισμού, η πλειοψηφία είναι γυναίκες και εδώ, λοιπόν, η ανισότητα, ιδιαίτερα στις αμοιβές, είναι πολύ μεγάλη.

Οι επιχειρηματικοί όμιλοι θέτουν νέα αιτήματα, όπως τη μείωση της φορολογίας τους, προσαρμογή των χρήσεων γης για εξυπηρέτηση των σχεδιασμών τους, νέα αναπτυξιακά σχέδια με νέες επιχορηγήσεις, διεκδίκηση μεγαλύτερου μέρους των διαφόρων προγραμμάτων, μεγαλύτερη ευελιξία στη δουλειά των εργαζομένων, γενίκευση της μαθητείας, που έρχεται με αυτό το νομοσχέδιο με το λεγόμενο εκπαιδευτικό τουρισμό, προγράμματα του ΟΑΕΔ για εξασφάλιση όχι φθηνής, αλλά τζάμπα εργασίας.

Το νομικό και θεσμικό πλαίσιο οδηγεί στην αύξηση του βαθμού εκμετάλλευσης των εργαζομένων, σε καταστροφή αυτοπασχολούμενων και μικρών, στη διεύρυνση του μεριδίου αγοράς των μεγάλων επιχειρηματικών ομίλων, στην ισχυροποίησή τους, στην αύξηση της κερδοφορίας τους.

Η απόφαση για επέκταση των συλλογικών συμβάσεων σε όλη τη χώρα για τα του κλάδου του τουρισμού ακυρώνεται από την υλοποίηση διάφορων μορφών απασχόλησης με εργολαβικούς ενοικιαζόμενους, με ίδρυση ιδιωτικών κεφαλαιουχικών εταιρειών, τις λεγόμενες Ι.Κ.Ε. και άλλες τέτοιες επιλογές, οι οποίες είναι πολλές που έχουν ιδρύσει εδώ μεγάλα ξενοδοχεία στην Αθήνα για να αποφύγουν την αμοιβή των εργαζομένων, σύμφωνα με τη συλλογική σύμβαση εργασίας. Είναι, δηλαδή, μια απόφαση που είναι στον αέρα και ξέρουν πολύ καλά οι εργαζόμενοι, εάν πράγματι ωφελήθηκαν από αυτή την επέκταση.

Οι εργαζόμενοι στον τουρισμό ζουν τις συνέπειες της ανάπτυξης και της γενίκευσης της ελαστικής εργασίας με συμβασικές ημέρες, με μαύρη εργασία, αδήλωτη, ανασφάλιστη. Εδώ ο ΣΕΠΕ έχει κάνει την έκθεσή του και δείχνει πραγματικά ποια είναι η κατάσταση, η «ζούγκλα», που βέβαια, η δράση του Υπουργείου Τουρισμού εδώ είναι για τους επιχειρηματικούς ομίλους. Και το λέει πολλές φορές η κυρία Κουντουρά, ότι «Το θέμα των εργαζομένων δεν είναι δικό μου θέμα». Έτσι λέει στις Επιτροπές. Αυτό, τουλάχιστον, είναι γραμμένο στα πρακτικά, μέχρι τώρα.

Άρα, λοιπόν, για να τελειώνουμε, επειδή ο χρόνος τελειώνει. Είπε ο Εισηγητής του ΣΥΡΙΖΑ, ότι δύο μήνες πριν την επέκταση αύξησης του κατώτερου μισθού, έρχεται αυτό το σχέδιο νόμου. Μα, νομίζω, ότι ή δεν ξέρει καλά ή παρουσιάζει την πραγματικότητα με το κεφάλι κάτω. Η τροπολογία που έφερε εδώ η κυρία Αχτσιόγλου, είναι να ενεργοποιήσει το «νόμο δολοφόνο του Βρούτση», όπως τον ονόμαζε, ο οποίος καταργεί τη συλλογική διαπραγμάτευση για τον κατώτερο μισθό. Αυτός θα αποφασίζεται από τον εκάστοτε Υπουργό Εργασίας καθ' υπόδειξη των βιομηχάνων, των ξενοδόχων, των εμπόρων, των τραπεζιτών, για να μπορεί να διασφαλισθεί η κερδοφορία τους. Άρα, λοιπόν, οι ξενοδοχοϋπάλληλοι δεν έχουν να περιμένουν τίποτε. Η ανάπτυξη για ποιον, λοιπόν; Εσείς έχετε πάρει θέση. Ανάπτυξη για τους επιχειρηματικούς ομίλους, για την κερδοφορία τους. Άρα, λοιπόν, αυτό δεν αφορά το λαό και γι' αυτό πρέπει να σταθεί απέναντι και να διεκδικήσει άλλη μορφή οργάνωσης της οικονομίας με τον τουρισμό να είναι δικαίωμά του και θα επανέλθουμε σ' αυτό, βέβαια, στην άλλη συνεδρίαση για την πρόταση του Κ.Κ.Ε..

**ΧΑΡΑ ΚΑΦΑΝΤΑΡΗ(Προεδρεύουσα της Επιτροπής):** Έχει ψηφιστεί ήδη η αρχή της επεκτασιμότητας από τον Σεπτέμβριο του 2018, που κάλυψε μεγάλο κομμάτι ξενοδοχοϋπαλλήλων.

Εγώ θέλω τώρα να προσθέσω και το εξής για τα πρακτικά, ότι θα κληθεί και ο ΕΟΤ και ο σύλλογος εργαζομένων του ΕΟΤ. Το είχαμε πει σαν πρόταση, αλλά δεν το ανέφερα στο τέλος, στην περίληψη.

Το λόγο έχει ο κ. Κατσίκης, για 15 λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων):** Ευχαριστώ κυρία Πρόεδρε. Θα χρειαστώ αρκετά λιγότερα λεπτά για να τελειώσω αυτό που μόλις ξεκινώ να λέω.

Κυρία Υπουργέ, κύριοι συνάδελφοι. Η ενίσχυση του θεσμικού πλαισίου που διέπει τον τουρισμό και αποτυπώνεται στο παρόν σχέδιο νόμου, αποτελεί αναγκαιότητα για την προσδοκώμενη ανάπτυξη της επιχειρηματικότητας στον συγκεκριμένο τομέα, προκειμένου να αυξηθεί η ελκυστικότητα και η ανταγωνιστικότητά του.

Η ανάπτυξη και η οργάνωση δραστηριοτήτων που αφορούν το θεματικό τουρισμό αποτελεί, πιστεύουμε, ουσιώδη σκοπό του Υπουργείου Τουρισμού. Με αυτό το σκοπό, επιδιώκεται, εν μέσω μιας βιώσιμης και ισόρροπης τουριστικής ανάπτυξης, η στήριξη των περιφερειακών και τοπικών κοινωνιών, σε επίπεδο οικονομίας.

Ο θεματικός τουρισμός, αποτελεί ένα προς μεγάλη αξιοποίηση κεφάλαιο στη χώρα μας, το οποίο περικλείει τεράστια δυναμική αξιοποίησης των τουριστικών πλεονεκτημάτων κάθε περιφέρειας, μέσα από την εκπόνηση και την υλοποίηση ενός επιχειρησιακού σχεδίου ανάδειξης θεματικών προϊόντων.

Οι ειδικές αυτές μορφές τουρισμού θα πρέπει να υποστηριχθούν από ένα εκσυγχρονισμένο διοικητικό πλαίσιο, απλοποιημένο και επικαιροποιημένο, σταθερό, αλλά και φιλικό, προς τις επιχειρηματικές επενδύσεις. Η θεσμοθέτηση ενός τέτοιου πλαισίου, επιδιώκεται με τις διατάξεις του δεύτερου μέρους του νομοσχεδίου.

Το νομοσχέδιο δομείται σε 10 μέρη και 77 άρθρα.

Οι ρυθμίσεις των άρθρων 1 έως 23, του πρώτου μέρους, λαμβάνοντας υπόψη τα συγκριτικά πλεονεκτήματα της χώρας μας, επιχειρούν την επέκταση της τουριστικής περιόδου και την άμβλυνση της εποχικότητας.

Ως εξαγώγιμο προϊόν, ο τουρισμός συμβάλλει αποφασιστικά στα δημόσια έσοδα της χώρας και κατ' επέκταση η ανάπτυξη ειδικών μορφών τουρισμού, πρέπει να αποτελέσει στρατηγική προτεραιότητα της τουριστικής πολιτικής.

Μέσα από τα άρθρα 24 έως 27 του δεύτερου μέρους, αντιμετωπίζονται αποτελεσματικά, για πρώτη φορά, προβλήματα που έχουν ανακύψει κατά την λειτουργία των τουριστικών γραφείων και άπτονται της ίδρυσης και λειτουργίας τους.

Λαμβάνοντας υπ' όψιν την αυξητική τάση που εμφανίζουν τα μεγέθη του τουρισμού στη χώρα μας, η απλούστευση των διαδικασιών εκμίσθωσης επιβατηγών αυτοκινήτων ιδιωτικής χρήσεως με οδηγό, που προτείνεται στα άρθρα 28 και 29 του τρίτου μέρους, αναμένεται να βελτιώσουν και να διευκολύνουν την επιχειρηματική δραστηριότητα, ειδικότερα δε των επιχειρήσεων που λειτουργούν ως γραφεία ενοικιάσεως αυτοκινήτων.

Τα νομοθετικά κενά και οι ασάφειες αρμοδιοτήτων των εμπλεκόμενων φορέων, επιχειρείται να καλυφθούν μέσω των άρθρων 30 έως 33 του τετάρτου μέρους, αναφορικά με τη διαδικασία κατάταξης των τουριστικών καταλυμάτων, αποβλέποντας στην τόνωση της επιχειρηματικής δραστηριότητας και στην προστασία της νομιμότητας της λειτουργίας της.

Η επικάλυψη αρμοδιοτήτων, η γραφειοκρατία, οι επαναλήψεις και οι αντιφάσεις που ανακύπτουν κατά τη διαδικασία χωροθέτησης, δημιουργίας και λειτουργίας τουριστικών λιμένων, και οι οποίες έχουν ως αποτέλεσμα τη δημιουργία αισθήματος αβεβαιότητας στους επενδυτές, αντιμετωπίζονται μέσα από τις ρυθμίσεις των άρθρων 34 έως 38 του 5ου μέρους.

Με τις προτεινόμενες ρυθμίσεις, απλοποιείται και επισπεύδεται η διαδικασία και επιλύονται πρακτικά προβλήματα, σχετικά με τη λειτουργική αδειοδότηση, αλλά και την εν γένει αξιοποίηση των τουριστικών λιμένων.

Η αναδιοργάνωση των υπηρεσιών του Υπουργείου Τουρισμού, που επιχειρήθηκε με τη θέση σε ισχύ του Προεδρικού Διατάγματος 127/2017 που αφορούσε τον Οργανισμό του Υπουργείου, ανέδειξε, κατά την άσκηση των αρμοδιοτήτων και τη διεκπεραίωση των καθηκόντων των υπηρεσιών, δυσχέρειες, με αποτέλεσμα να κρίνεται απαραίτητος ο διαχωρισμός των λειτουργιών και ο επανακαθορισμός των αρμοδιοτήτων. Τούτο, επιτυγχάνεται με την εφαρμογή των άρθρων 39 έως 46 του 6ου μέρους, με στόχο την βελτίωση της αποτελεσματικότητάς τους, αλλά, κυρίως, τη βελτίωση των υπηρεσιών προς τους πολίτες.

Είναι, πλέον, διεθνώς αναγνωρισμένο πως η ύπαρξη τουριστικής εκπαίδευσης, είναι αυτή που συνδράμει ουσιαστικά στη βελτίωση των προσφερομένων τουριστικών υπηρεσιών. Ο εκσυγχρονισμός και η επικαιροποίηση του πλαισίου λειτουργίας της τουριστικής εκπαίδευσης, που σκοπείται μέσω των διατάξεων των άρθρων 47 έως 51 του 7ου μέρους, διασφαλίζει περαιτέρω την παροχή ποιοτικών τουριστικών υπηρεσιών και απομακρύνει τον κίνδυνο τυχόν αρνητικών επιπτώσεων από την έλλειψή της.

Με τις διατάξεις των άρθρων 52 έως 59 του 8ου μέρους, η πολιτική ηγεσία του Υπουργείου Τουρισμού επιχειρεί τον εκσυγχρονισμό των υπηρεσιών του Ελληνικού Οργανισμού Τουρισμού σε υπηρεσίες εσωτερικού και εξωτερικού. Η αναδιοργάνωση αυτή κρίνεται και σκόπιμη και αναγκαία, ειδικά για τις υπηρεσίες εξωτερικού, με στόχευση την ενίσχυση της αξιοκρατίας, της αντικειμενικότητας και της διαφάνειας, κατά τη διαδικασία στελέχωσής τους.

Τέλος, το ένατο μέρος και τα άρθρα 60 έως 74, έχουν στόχο την αποσαφήνιση των αρμοδιοτήτων των εμπλεκομένων φορέων στον τουρισμό, την κάλυψη νομοθετικών κενών και την απλούστευση των διαδικασιών, με προσδόκιμο την ενίσχυση της τουριστικής επιχειρηματικότητας και τη βελτίωση του επιχειρηματικού περιβάλλοντος ,που νομοτελειακά θα οδηγήσει και στην αύξηση της ανταγωνιστικότητας των επιχειρήσεων αυτών.

Το νομοσχέδιο, λοιπόν, που σήμερα ξεκινήσαμε να συζητάμε, αγαπητοί συνάδελφοι, συμβάλλει ουσιαστικά, πιστεύουμε, στην ανάπτυξη εξειδικευμένων τουριστικών προϊόντων, όπως αυτά που προσφέρει ο θεματικός τουρισμός, αναδεικνύοντάς τα με τρόπο ικανό και αποτελεσματικό, ώστε να καταστούν ελκυστικά και ανταγωνιστικά.

Είναι πλέον παραδεκτό, παγκόσμια, πως ο τουρισμός αποτελεί πυλώνα ανάπτυξης και σταθερότητας σε μια χώρα, δημιουργεί οριζόντια και πολλαπλασιαστικά οφέλη σε παραγωγικούς κλάδους της οικονομίας και στηρίζει τις τοπικές κοινωνίες μέσα από τη δημιουργία νέων επαγγελματικών δραστηριοτήτων και συνακόλουθα, νέων θέσεων εργασίας.

Για όλους αυτούς τους λόγους, κύριε Πρόεδρε, οι Ανεξάρτητοι Έλληνες υπερψηφίζουμε επί της αρχής το προτεινόμενο σχέδιο νόμου του Υπουργείου Τουρισμού.

Σας ευχαριστώ και, αφού ψήφισα, θα παρακαλέσω να μου επιτρέψετε να πάω και σε άλλη Επιτροπή, όπου έχω υποχρέωση να παραστώ.

**ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων της Επιτροπής):** Το λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»):** Ευχαριστώ, κύριε Πρόεδρε.

Κυρίες και κύριοι συνάδελφοι, το σχέδιο νόμου το οποίο συζητούμε είναι κομβικής σημασίας ή θα έπρεπε να είναι κομβικής σημασίας, για την ανάπτυξη της χώρας μετά την κρίση.

Η Ελλάδα αναμφισβήτητα είναι μία τουριστική χώρα που, δυστυχώς όμως, έχει επαναπαυθεί για χρόνια στο ήλιο, στη θάλασσα και στο μαγικό ελληνικό καλοκαίρι. Για να το πω διαφορετικά, το ελληνικό τουριστικό μοντέλο χαρακτηρίζεται από ανυπαρξία σχεδιασμού και οργάνωσης της ανάπτυξης. Προστασία του περιβάλλοντος, χωροταξία φέρουσα ικανότητα, παραμένουν, δυστυχώς, ακόμη και σήμερα, άγνωστοι όροι, εν πολλοίς.

Είναι σχεδόν αφελές να πιστεύουμε πως μπορούμε να υπάρξουμε με αξιώσεις και βιώσιμοι μ’ αυτούς τους όρους σε μια διεθνή τουριστική αγορά που χαρακτηρίζεται από έντονο ανταγωνισμό, με ταξιδιώτες ολοένα και πιο ενημερωμένους και απαιτητικούς, σε μια διεθνή αγορά, όπου οι σύγχρονες τεχνολογίες παίζουν καθοριστικό ρόλο στις επιλογές των ταξιδιωτών και στην προώθηση των τουριστικών προϊόντων παγκοσμίως.

Θεωρώ ότι είναι περισσότερο από ποτέ αναγκαίο να χαράξουμε μια εθνική στρατηγική για τον ελληνικό τουρισμό, γιατί η προβολή και προώθηση ή το branding, στα οποία εμμένουμε αποκλειστικά έως σήμερα, προϋποθέτουν την ύπαρξη στρατηγικού σχεδιασμού, τους στόχους του οποίου θα εξυπηρετούν ως εργαλεία και όχι το αντίστροφο.

Η εθνική στρατηγική για τον τουρισμό, από την άλλη πλευρά, θα πρέπει, βεβαίως, να αποτελέσει προϊόν ευρείας πολιτικής και κοινωνικής συναίνεσης, και αυτό, προκειμένου να διασφαλιστεί η μακροπρόθεσμη υλοποίηση των στόχων της, δηλαδή η κάλυψη των ουσιαστικών δομικών ελλείψεων ως προς τις υποδομές, την ποιότητα των υπηρεσιών, το θεσμικό πλαίσιο, τη διαφοροποίηση του προϊόντος, τις συνεργίες με τις λοιπές οικονομικές δραστηριότητες κ.λπ.

Ποιες είναι όμως οι προϋποθέσεις για τα παραπάνω; Οι τάσεις της παγκόσμιας αγοράς ζητούν διαφοροποιημένα προϊόντα, με ισχυρή ταυτότητα και χαρακτήρα, μοναδικότητα εμπειριών και αυτή η διαφοροποίηση του τουριστικού μας προϊόντος δεν επιτυγχάνεται με την κατάθεση νομοσχεδίων ή με την θεσμοθέτηση σημάτων ειδικών μορφών τουρισμού, χωρίς αντίκρισμα στις προσφερόμενες υπηρεσίες, που αυτό είναι, βεβαίως, το ζητούμενο. Προϋποθέτει την καταγραφή των συγκριτικών πλεονεκτημάτων και της φέρουσας ικανότητας κάθε περιοχής, τη δράση προς άρση των όποιων εμποδίων - θεσμικό πλαίσιο, υποδομές κ.λπ. - και την παροχή κινήτρων για την ανάπτυξη ειδικών μορφών τουρισμού. Επιπροσθέτως, η υλοποίησή του απαιτεί σχεδιασμό και εφαρμογή, όχι μονάχα σε περιφερειακό και τοπικό επίπεδο, αλλά και την οργανική διασύνδεση του τουρισμού με άλλους κρίσιμους, για την ανάπτυξη και την πορεία της χώρας, τομείς, όπως το περιβάλλον, τη γεωργία, την αγροτική ανάπτυξη, την αλιεία, τον πολιτισμό, τις μεταφορές, τις ανανεώσιμες πηγές ενέργειας.

Η βιώσιμη τουριστική ανάπτυξη της χώρας επιβάλλει τον σχεδιασμό μιας εθνικής στρατηγικής που θα συνδυάζει, θα συντονίζει και θα προωθεί τις συνέργειες με τους αλληλοτροφοδοτούμενους τομείς της οικονομίας.

Έχω τονίσει επανειλημμένως πως η συνέργεια τουρισμού και γεωργίας αποτελεί βασικό στόχο της ελληνικής στρατηγικής για τον τουρισμό, προσφέροντας προστιθέμενη αξία και στους δύο τομείς και απαιτείται, πλέον, μια νέα, οργανικού τύπου διασύνδεση του πρωτογενούς τομέα με τον τριτογενή για λόγους αυτονόητους.

Μόλις τα τελευταία χρόνια αρχίσαμε να τυποποιούμε και να πιστοποιούμε τα προϊόντα μας, δηλαδή να τα κάνουμε επώνυμα και ταυτοποιημένα. Άλλωστε, είναι τόσο πολλοί οι ξένοι επισκέπτες της χώρας που εάν κατανάλωναν, κατά τη διάρκεια της παραμονής τους στη χώρα, ελληνικά προϊόντα, ίσως να μην είχαμε καν τη δυνατότητα εξαγωγών και σε πολλά από αυτά σίγουρα. Όμως, δεν αξιοποιούμε ούτε καν αυτό και εξακολουθεί να μας διαφεύγει πως οι τουρίστες που βεβαίως έχουν δοκιμάσει στη χώρα μας τοπικά προϊόντα και έχουν ενθουσιαστεί, μπορούν να γίνουν όχι μόνο οι καλύτεροι πρεσβευτές πρωτογενούς τομέα, αλλά και του τουριστικού μας προϊόντος.

Πρέπει να καταλάβουν τόσο οι αγρότες, όσο και οι ξενοδόχοι, πως είναι αμοιβαία επωφελές για αυτούς η γνωριμία των ξένων επισκεπτών με τις ελληνικές γεύσεις και ποτά, γιατί αυτό ακριβώς δίνει μοναδικότητα και στο τουριστικό προϊόν. Το διαφοροποιεί από την αντίστοιχη εμπειρία που θα έχει ένας επισκέπτης σε μια άλλη χώρα, σ’ ένα άλλο εφάμιλλο ξενοδοχείο.

Επιπροσθέτως, πρέπει να υπάρξει ξεχωριστή μέριμνα για την πολιτιστική μας κληρονομιά και τη διασύνδεση με τον τουρισμό, αφού αποτελεί το ισχυρότερο όπλο του τουριστικού μας προϊόντος, προσδίδοντάς του, βεβαίως, τη μοναδικότητα.

Δυστυχώς, όμως, φαίνεται πως οι δύο τομείς χαρακτηρίζονται από σχέση ανταγωνισμού. Το έχουμε δει πολλές φορές. Αναχρονιστικές αντιλήψεις και γραφειοκρατία εμποδίζουν την ανάπτυξη μιας δυναμικής σχέσης τουριστικού οφέλους, που θα μπορούσε να οδηγήσει ακόμη και σε μια καινούρια μορφή φιλελληνισμού. Σε αντίθεση μ’ εμάς, η Αίγυπτος π.χ. κρατά σημαντικούς αρχαιολογικούς χώρους ανοιχτούς μέχρι τα ξημερώματα, προσφέροντας ταυτόχρονα την εμπειρία πολιτιστικών εκδηλώσεων μέσα σ’ αυτούς. Εδώ, χρειάζεται να περιμένουμε την αυγουστιάτικη πανσέληνο για να έχουμε μια υπέρβαση των στενών δεδομένων, και όλοι θυμόμαστε όλη αυτή την τραγελαφική υπόθεση με την άδεια γυρισμάτων στο Σούνιο και την ευτυχή κατάληξη μετά από την κατακραυγή.

Εξίσου κρίσιμο με την ποιότητα των τουριστικών υποδομών στοιχείο αποτελεί η ποιότητα των παρεχόμενων υπηρεσιών, κάτι που έχει ως κεντρικό του πυρήνα τον ανθρώπινο παράγοντα, ο οποίος αποτελεί, βεβαίως, και τον βασικό πόρο, όπως και ένα από τα βασικά ανταγωνιστικά πλεονεκτήματα του ελληνικού τουρισμού. Εδώ, δυστυχώς, όμως, μας κατατρέχει ένα ατυχές παρελθόν. Και όμως, η επένδυση στον ανθρώπινο παράγοντα είναι ίσως ό,τι σημαντικότερο έχουμε να κάνουμε, εάν θέλουμε να προωθήσουμε το τουριστικό μας προϊόν. Αυτό, βέβαια, συνεπάγεται αναβάθμιση τουριστικής εκπαίδευσης και κατάρτισης, αντίστοιχη των προγραμμάτων σπουδών με τους στόχους της εθνικής στρατηγικής για τον τουρισμό, υποστήριξη τουριστικών επιχειρήσεων για εφαρμογή συγκροτημένης πολιτικής ανθρωπίνων πόρων και ευαισθητοποίηση των τοπικών κοινωνιών για καλλιέργεια τουριστικής συνείδησης.

Τώρα, στενά με το νομοσχέδιο. Με το παρόν σχέδιο νόμου επιχειρείται αρχικά, μέσω των διατάξεων του 1ου μέρους, η ρύθμιση της ανάπτυξης, οργάνωσης και εποπτείας των δραστηριοτήτων και της επιχειρηματικότητας, που αφορούν στον θεματικό τουρισμό.

Με το 2ο μέρος του νομοσχεδίου επιδιώκεται ο εκσυγχρονισμός του θεσμικού πλαισίου του τομέα τουρισμού, η βελτίωση της αποτελεσματικότητας των διοικητικών υπηρεσιών του τουρισμού που είναι αρμόδιες για την αδειοδότηση, εποπτεία και έλεγχο τουριστικών επιχειρήσεων, προωθούνται αλλαγές που αφορούν τον τρόπο λειτουργίας και αδειοδότηση τουριστικών γραφείων, ενοποιούνται και επικαιροποιούνται επιμέρους ισχύουσες διατάξεις, που ρυθμίζουν το ίδιο αντικείμενο και αναθεωρούνται ρυθμίσεις που αφορούν τους γενικούς όρους και προϋποθέσεις αδειοδότησης των επιχειρήσεων, εγκαταστάσεων και, εν γένει, τουριστικών δραστηριοτήτων που διέπονται από την τουριστική νομοθεσία.

Στο 3ο μέρος ρυθμίζονται θέματα μεταφοράς πελατών τουριστικών γραφείων με επιβατηγά ή ΙΧ αυτοκίνητα με οδηγό, χωρίς κόμιστρο.

Στο 4ο μέρος ρυθμίζονται θέματα κατηγοριοποίησης τουριστικών καταλυμάτων, ενώ οι διατάξεις του 5ου μέρους αφορούν τη δημιουργία, λειτουργία, διαχείριση, εκμετάλλευση, χωροθέτηση και κανονισμούς λειτουργίας τουριστικών λιμένων.

Στο 6ο μέρος τροποποιούνται διατάξεις που αφορούν τον Οργανισμό του Υπουργείου Τουρισμού, ενώ στο 8ο αντίστοιχα του ΕΟΤ.

Στο 7ο μέρος ρυθμίζονται κάποια θέματα τουριστικής εκπαίδευσης.

Τέλος, το 9ο μέρος αποτελείται από λοιπές διατάξεις, σχετικές με τον τουρισμό γενικά και στο 10ο μέρος υπάρχουν οι μεταβατικές διατάξεις.

Κυρία Υπουργέ, περίμενα περισσότερα πράγματα στο κεφάλαιο του θεματικού τουρισμού, που ήταν πολυαναμενόμενο, είναι πολυσυζητημένο, έστω και αποσπασματικά. Εδώ θα έπρεπε να είμαστε ήδη ωριμότεροι για κάποια πιο καινοτόμα και πιο ρηξικέλευθα πράγματα. Αποτελεί μόλις το 1/3 των διατάξεων και επικεντρώνεται, δυστυχώς, κυρίως σε ορισμούς και βεβαίως, στην παραπομπή στο μέλλον, με τη γνωστή διαδικασία των πολυάριθμων Κοινών Υπουργικών ή Υπουργικών Αποφάσεων. Αντιλαμβανόμαστε ότι υπάρχουν πολλά ζητήματα τα οποία θα πρέπει διαφορετικά να προσεγγιστούν και θα πρέπει να αποφύγουμε και την οριζόντια αντιμετώπιση ζητημάτων που δεν είναι πάντα όμοια, όμως, με το να μην ορίζεται καν προθεσμία έκδοσης αυτών των Αποφάσεων φαίνεται ότι κάποια πράγματα παραπέμπονται στις καλένδες και υπάρχουν πολλές ασάφειες, που θα έπρεπε να διευκρινιστούν για να διευκολύνουν τα επόμενα βήματα.

Επίσης, νομίζω ότι θα πρέπει να σημειώσω τη στρατηγική απομάκρυνση από την πρακτική του open door. Μόνο το τμήμα του πρώτου μέρους έχει τεθεί προς δημόσια διαβούλευση, ενώ τα υπόλοιπα κεφάλαια είναι εκτός.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** ‘Όχι, κάνετε λάθος, από πέρυσι είναι.

**ΣΠΥΡΙΔΩΝΑΣ ΔΑΝΕΛΛΗΣ (Ειδικός Αγορητής του Ποταμιού):** Επιφυλάσσομαι, αλλά η εικόνα που έχω είναι ότι από τα 9 κεφάλαια μόνο το πρώτο τμήμα του σχεδίου νόμου που αφορά στο θεματικό τουρισμό έχει διατεθεί για δημόσια διαβούλευση. Μακάρι να είναι έτσι.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Το Δεκέμβριο του 2017 είχε βγει το πρώτο.

**ΣΠΥΡΙΔΩΝΑΣ ΔΑΝΕΛΛΗΣ (Ειδικός Αγορητής του Ποταμιού):** Μακάρι να είναι έτσι και να ήρθαν μετά από ολοκληρωμένη διαδικασία, γιατί η αυριανή συνεδρίασή μας που θα ακούσουμε τους φορείς, χρήσιμη είναι και κάποια πράγματα μπορεί να αντιμετωπιστούν θετικά. Με αυτή την έννοια το επισημαίνω, γιατί είναι και μία πρακτική η οποία θα έπρεπε πλέον συνειδητά να έχει υιοθετηθεί από όλους μας, όντας σοφότεροι. Εδώ, να πω βεβαίως, ότι οι φορείς δεν έχουν πάντα δίκιο, κυρία Υπουργέ, και αυτό να το έχουμε υπόψιν μας. Όμως θεωρώ η αυριανή διαδικασία θα είναι χρήσιμη και θα γίνουμε σοφότεροι όλοι. Κλείνω λέγοντας ότι το νομοσχέδιο δεν είναι ρηξικέλευθο και δεν είναι ριζικά καινοτόμο, όμως, δύσκολα μπορεί να πει κανείς ότι πρέπει να αντιτεθεί στην υπερψήφιση των επιμέρους άρθρων του. Επιφυλάσσομαι για συγκεκριμένες αναφορές και παρατηρήσεις στις επόμενες συνεδριάσεις και στην Ολομέλεια και η ψήφος μας επί της αρχής είναι θετική.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Ευχαριστώ πολύ κυρία Πρόεδρε, κυρία Υπουργέ, αγαπητοί συνάδελφοι. Ξεκινάμε τη συζήτηση για το θεματικό τουρισμό, δηλαδή, άλλον ένα τομέα τον οποίο πραγματικά περιμένουμε τουλάχιστον 3,5 χρόνια να φέρει τις σχετικές ολοκληρωμένες ρυθμίσεις η κυβέρνηση, χωρίς να υπάρχει σοβαρός λόγος που να δικαιολογεί όλη αυτή την καθυστέρηση. Θεωρώ ότι έχει χαθεί πολύτιμος χρόνος και αυτός ο χρόνος θα μας επέτρεπε να ρυθμίσουμε τα ζητήματα του θεματικού τουρισμού και πιθανά σήμερα τα μεγέθη για αυτές τις κατηγορίες τουρισμού να ήταν ακόμη καλύτερα από τα ήδη υπάρχοντα. Βέβαια, το «κάλιο αργά παρά ποτέ» είναι μία φιλοσοφία λειτουργίας, αλλά αυτό δεν σημαίνει ότι θα πρέπει να το εφαρμόζουμε συνέχεια.

Δεδομένου ότι σήμερα είναι η πρώτη συνεδρίαση, θα κάνω κάποιες γενικότερες αναφορές για τον τουρισμό, αναμένοντας την κατ’ άρθρο συζήτηση και βέβαια να ακούσουμε και τους φορείς για σχετική εξειδίκευση, όσον αφορά το θεματικό τουρισμό. Γενικότερα ο τουρισμός αποτελεί ένα πολύ ευαίσθητο τομέα της οικονομίας και οι ευκαιρίες που κατά καιρούς παρουσιάζονται, θα πρέπει πραγματικά να τις αρπάζουμε την ίδια στιγμή και όχι να περιμένουμε ίσως την πιο κατάλληλη επικοινωνιακά περίοδο. Ξεκινάω με το πρώτο σχόλιο και θα φέρω ένα παράδειγμα. Οι χώρες τις περιοχής μας που μας ανταγωνίζονται ανακάμπτουν, ενώ για την περίπτωση της Τουρκίας, οι ειδικοί λένε ότι η μεγάλη υποτίμηση της τουρκικής λίρας και η ομαλοποίηση της κατάστασης στο εσωτερικό, θα προσελκύσει τουρίστες σε βάρος των δικών μας προορισμών.

Αντιλαμβάνομαι ότι το σχέδιο νόμου επιλαμβάνεται αρκετών θεμάτων και η προς ρύθμιση μορφές εναλλακτικού τουρισμού είναι 16, δηλαδή, είναι όντως αρκετές, αλλά από την άλλη, 46 ολόκληρους μήνες προετοιμασίας, θεωρώ ότι είναι υπερβολή. Επιπρόσθετα έχουμε φτάσει στο τέλος και της φετινής κλασικής τουριστικής σεζόν, της τέταρτης συνολικά επί κυβέρνησης ΣΥΡΙΖΑ – ΑΝΕΛ, χωρίς κανένα μέτρο μέχρι σήμερα για τον θεματικό τουρισμό.

Η Αιτιολογική Έκθεση επί της αρχής τα λέει πραγματικά πάρα πολύ ωραία, όταν μιλάει για εθνική στρατηγική, για τουρισμό 365 μέρες το χρόνο στην Ελλάδα, αλλά αυτό είναι κάτι που πρέπει να το κυνηγήσουμε, να κάνουμε και πάρα πολλά πράγματα και έγκαιρα, ώστε να κατακτηθεί και να παγιωθεί. Ένα δεύτερο σχόλιο είναι ότι πράγματι φέτος έχουμε ρεκόρ αφίξεων με 33 εκατ. τουρίστες. Ναι, πράγματι ο φετινός Σεπτέμβριος είναι ο καλύτερος ιστορικά με 5,5 εκατ. τουρίστες να μας έχουν επισκεφτεί, αλλά υπάρχουν και παράπονα ότι τα υψηλά νούμερα των αφίξεων στα αεροδρόμια δεν αντιστοιχίζονται με αντίστοιχα υψηλά νούμερα ως προς τις διανυκτερεύσεις στα ξενοδοχεία. Προφανώς, οι γνωστές ανεξέλεγκτες μισθώσεις παίζουν το ρόλο τους εδώ και κάποια στιγμή πρέπει κάτι να κάνουμε και για αυτό.

Ένα τρίτο σχόλιο που φαίνεται ότι ακυρώνει αυτά τα απανωτά ρεκόρ είναι το ζήτημα της μέσης κατά κεφαλήν δαπάνης ανά διανυκτέρευση στο οποίο η πτώση σε μερικές κατηγορίες φθάνει ως και το 28%. Βέβαια, στην περίπτωση της Ρωσίας, από τα 99 ευρώ ανά διανυκτέρευση το 2005, αυτή τη στιγμή είναι στα 71 ευρώ. Υπάρχει μία εξήγηση και αναφέρομαι στην πολιτική που έκανε η κυβέρνηση ΣΥΡΙΖΑ – ΑΝΕΛ, να επιβάλει το 2015, που ανέλαβε την κυβέρνηση, το εμπάργκο στη Ρωσία, χωρίς να εξασφαλίσει σοβαρές εξισορροπητικές αποζημιώσεις από την Ε.Ε., με μόνους χαμένους τελικά τον ελληνικό τουρισμό και τους Έλληνες αγρότες. Αλλά για την πτώση για την ίδια περίοδο από 16% στη μέση κατά κεφαλήν δαπάνη ανά διανυκτέρευση των τουριστών από Ιταλία και ΗΠΑ εμείς δεν μπορούμε να βρούμε κάποια εξήγηση και θα θέλαμε το σχόλιό σας κυρία Υπουργέ, όταν θα έρθει η ώρα να τοποθετηθείτε.

Ένα τέταρτο σχόλιο είναι ότι πολλά πράγματα επίσης θα μπορούσαν να γίνουν στο φορολογικό μίγμα για τις επιχειρήσεις του κλάδου με τον υψηλό ΦΠΑ στο τουριστικό πακέτο και τον φόρο διαμονής καθώς και τις υψηλές ασφαλιστικές εισφορές πραγματικότητα που αναγκάζει τους αρμόδιους φορείς δίκαια να παραπονούνται.

Επίσης πολύ ωραία διατυπωμένο είναι και το άρθρο 12, προκειμένου να ενισχυθεί ο θαλάσσιος τουρισμός. Όπως όμως με έχουν ενημερώσει αρμοδίως κάποιοι άλλοι, φαίνεται να μην έχουν την ίδια άποψη, όπως περιγράφεται στην ΠΟΛ. με αριθμό 1177 από 19 Σεπτεμβρίου των Υπουργείων Ναυτιλίας και Νησιωτικής Πολιτικής και Οικονομικών για τους όρους και προϋποθέσεις για την διενέργεια δραστηριότητας των πλοίων, κυρίως στην ανοιχτή θάλασσα, για σκοπούς χορήγησης απαλλαγών από το ΦΠΑ. Αυτή η εγκύκλιος, σύμφωνα με τους φορείς του θαλάσσιου τουρισμού και του Ελληνικού Επαγγελματικού Τουριστικού Σκάφους περιλαμβάνει νέες ρυθμίσεις και προϋποθέσεις, που θα έχουν αρνητικά οικονομικά και κοινωνικά αποτελέσματα στο σύνολο της νησιωτικής και παράκτιας επικράτειας, γιατί θα μειώσουν την επιχειρηματική και λειτουργική δραστηριότητα και τελικώς και την απόδοση και αύξηση των εσόδων του κράτους, διότι είναι αναπόφευκτο ότι πολλά σκάφη θα φύγουν από τα ελληνικά νηολόγια προς ξένες σημαίες, που έχουν μηδενικές ή πολύ χαμηλότερες χρεώσεις. Εάν λοιπόν υπάρχει δυνατότητα επικοινωνίας με τα άλλα δύο Υπουργεία, σας καλώ να ξαναδείτε, κυρία Υπουργέ, όλο αυτό το ζήτημα, δεδομένου ότι τα ελληνικά επαγγελματικά τουριστικά σκάφη, σύμφωνα τουλάχιστον με δηλώσεις των αρμοδίων φορέων, συνεισφέρουν άνω των 2 δις ευρώ και 25.000 θέσεις εργασίας στην ελληνική οικονομία.

Και κάτι τελευταίο, θα ήθελα επιπλέον να ρωτήσω εάν έχει πραγματοποιήσει το Υπουργείο μελέτη για τις επιπτώσεις στον τουρισμό μας από το επερχόμενο Brexit. Να θυμίσω ότι το 2017 η χώρα μας υποδέχτηκε πάνω από 3 εκατ. επισκέψεις από την Μεγάλη Βρετανία, το 11% των συνολικών αφίξεων, που πραγματοποίησαν 26,5 εκατ. διανυκτερεύσεις με έσοδα για εμάς, πάνω από 2 δις ευρώ. Οι αριθμοί και τα ποσοστά είναι πάρα πολύ υψηλά, γεγονός που κάνει την αγορά και τους εμπλεκόμενους φορείς να ανησυχούν για πιθανή ουσιαστική μείωση των συγκεκριμένων τουριστικών ροών με τις όποιες επιπτώσεις έχουν αυτές. Και ας μην μας διαφεύγει ότι τόσο η Βρετανική λίρα όσο και η εκεί καταναλωτική εμπιστοσύνη έχουν εξασθενίσει και επί πρόσθετα η κατάσταση ίσως επιδεινωθεί περαιτέρω από το ενδεχόμενο αλλαγής του καθεστώτος θεώρησης, δηλαδή, ίσως, δούμε και την επαναφορά της βίζας. Βέβαια, μόλις πριν από 3 μέρες επιτεύχθηκε η 599 σελίδων συμφωνία του Ηνωμένου Βασιλείου με την Ε.Ε. για τους όρους εξόδου, ωστόσο θα ήθελα να μάθω εάν από το Υπουργείο σας έχουν εντοπιστεί και έχουν αξιολογηθεί τα σημεία που επεξηγούν τι ακριβώς θα προβλέπεται για τους Βρετανούς τουρίστες μετά το Brexit στο τέλος του 2019. Επέμεινα αρκετά στο θέμα των τουριστών από το Ηνωμένο Βασίλειο, γιατί απλά υπάρχει κίνδυνος οι αριθμοί τους να συρρικνωθούν, όπως συνέβη αντίστοιχα και με τους Ρώσους στις αρχές του 2015. Αυτά προς το παρόν, θα ακούσουμε και τους φορείς, θα τοποθετηθούμε και επί των άρθρων και θα έχουμε την δυνατότητα να πούμε περισσότερα στις επόμενες συνεδριάσεις. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Είναι ακόμη δύο συνάδελφοι που θέλουν να τοποθετηθούν, η κυρία Ιγγλέζη και ο κ. Ουρσουζίδης. Τα πέντε λεπτά είναι αρκετά; Εάν είναι και κάποιος άλλος ομιλητής, παρακαλώ να το δηλώσει, δεν νομίζω όμως. Το λόγο έχει η κυρία Ιγγλέζη, για πέντε λεπτά.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κυρία Πρόεδρε, θα είμαι σύντομη, έτσι κι αλλιώς ότι έχω να πω, τα περισσότερα, θα τα πω στην Ολομέλεια. Εδώ, μόνο μερικές σκέψεις, από τις οποίες δεν θα μπορούσα να μην τις κάνω, διαβάζοντας τις βασικές αρχές του άρθρου 2, του νομοσχεδίου, το οποίο για εμένα είναι πάρα πολύ σημαντικό. Θα σταθώ ιδιαίτερα στην παράγραφο 1, όπου μιλάει για την αειφόρο τουριστική ανάπτυξη, όπου επιτέλους αναφέρεται ότι η τουριστική ανάπτυξη πρέπει να είναι αειφόρος, να είναι βιώσιμη, ισόρροπη, κοινωνικά, πολιτιστικά και οικονομικά, όταν βρίσκεται σε σεβασμό και αρμονία με το περιβάλλον.

Θα πρέπει επιτέλους σε αυτή τη χώρα να πάψει να υπάρχει η αντιπαλότητα μεταξύ του τουρισμού και του περιβάλλοντος, που πολλές φορές ακουγόταν ότι αυτοί που θελουν την προστασία του περιβάλλοντος, έρχονταν σε αντίθεση με την τουριστική ανάπτυξη. Δεν ισχύει αυτό, σε καμία περίπτωση, γιατί ο τουρισμός είναι ένας τομέας της οικονομίας, ο οποίος στηρίζεται και πρέπει να στηρίζεται στο περιβάλλον για να μπορέσει να είναι βιώσιμος, γιατί εάν δεν στηρίζεται στο περιβάλλον δεν θα είναι βιώσιμος. Βρίσκονται σε τόση μεγάλη αρμονία και θα πρέπει να βρίσκονται σε μεγάλη αρμονία, η προστασία του περιβάλλοντος και ο τουρισμός, γιατί τουρισμός χωρίς ένα υγειές και όμορφο περιβάλλον, δεν μπορεί να υπάρξει.

Μιλάμε λοιπόν για τον τουρισμό, για τη βαριά βιομηχανία της Ελλάδας και επειδή είμαι και από τη Χαλκιδική, ένα κατ' εξοχήν τουριστικό νόμο, που όμως έχει ένα μεγάλο μειονέκτημα, ότι οι κλιματικές συνθήκες δεν του επιτρέπουν να έχει μια μακρά τουριστική περίοδο, όπως έχει η Κρήτη, η Ρόδος κι είναι πολύ σύντομη η τουριστική περίοδο στην βόρεια Ελλάδα και γι' αυτό νομίζω ότι το άνοιγμα προς το θεματικό τουρισμό είναι πάρα πολύ σημαντικό για αυτές τις περιοχές, στις οποίες έτσι θα μπορέσει να επιμηκυνθεί η τουριστική τους περίοδο. Πράγματι, η Χαλκιδική, είναι ένα πολύ χαρακτηριστικό παράδειγμα, ένα παράδειγμα όπου μπορεί να αναπτυχθεί πολύ καλά ο αγροτουρισμός, γιατί υπάρχει και πολύ μεγάλη αγροτική παραγωγή.

Θα μπορεί να αναπτυχθεί ο ορεινός τουρισμός, όπου υπάρχουν πανέμορφα βουνά, τα οποία μπορούν να είναι και εύκολα επισκέψιμα, μπορεί να αναπτυχθεί ο αθλητικός τουρισμός, μπορεί να αναπτυχθεί ο γαστρονομικός τουρισμός και να συνδεθεί το τουριστικό προϊόν με το αγροτικό προϊόν. Επιπλέον, ο θρησκευτικός τουρισμός, που έτσι και αλλιώς ο νομός Χαλκιδικής έχει τη μεγαλύτερη προσέλκυση τουριστών από όλο τον κόσμο, γιατί εκεί είναι η πύλη του Αγίου Όρους, με τουλάχιστον 600 χιλιάδες τουρίστες κάθε χρόνο, να επισκέπτονται την κιβωτό της ορθοδοξίας. Είναι επίσης πολύ σημαντικό, θεωρώ, τον εκσυγχρονισμό του νομικού πλαισίου στα επόμενα άρθρα του νομοσχεδίου και εκεί παρατηρώ ότι γίνονται αλλαγές σε έναν νόμο του 1976. Δεν μπορεί ο τουρισμός του 2018, ο τουρισμός ο οποίος κινείται κυρίως μέσα από το διαδίκτυο, να διέπεται από νομοθετικές ρυθμίσεις, οι οποίες έγιναν το 1976. Ευχαριστώ πολύ για το χρόνο τον οποίο μου δώσατε, τα υπόλοιπα στην Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τον κ. Ουρσουζίδη, για πέντε λεπτά.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, θα είμαι πιο σύντομος. Ο τουρισμός συνεισφέρει στο Α.Ε.Π. της χώρας, με 35 δις. Δηλαδή, το 20% του Α.Ε.Π., οφείλεται σε δραστηριότητες που αναπτύσσονται γύρω από τον τουρισμό. Επίσης, συντηρεί το 25% των ενεργών θέσεων εργασίας, άρα, αναμφίβολα, συμβάλλει στη μείωση της ανεργίας, αυτής της μάστιγας, που κυριολεκτικά τα τελευταία χρόνια, έχει τσακίσει ιδιαίτερα τους νέους ανθρώπους. Είναι απολύτως εύλογο και επιβεβλημένο, θα έλεγα, να συζητάμε σήμερα για ένα βιώσιμο τουρισμό, ο οποίος πρέπει να γίνει όσο το δυνατόν αποδοτικότερος.

Οι λόγοι είναι γνωστοί. Η Ελλάδα διαθέτει ένα μοναδικό αρχαιολογικό θησαυρό και άρα, πόλος έλξης αρχαιολογικού ενδιαφέροντος τουρισμού, ένα φυσικό πλούτο, επίσης, θα έλεγα, μοναδικό. Η νησιωτική Ελλάδα, αλλά και η ορεινή Ελλάδα είναι γνωστό, ότι προσφέρουν μοναδικές απολαύσεις στους τουρίστες που έρχονται για αναψυχή. Παράλληλα, με αυτούς τους δύο πυλώνες του τουρισμού, έχουμε τον θεματικό τουρισμό, έχουμε τον θρησκευτικό τουρισμό, τον συνεδριακό τουρισμό, γενικά δράσεις οι οποίες αφορούν σε επιμέρους ζητήματα, που προσελκύουν όμως, με τον έναν ή τον άλλον τρόπο, πολίτες άλλων χωρών στην πατρίδα μας.

Θέλω να εστιάσω σε δύο σημεία. Τί είναι αυτό το οποίο αφήνει ένα αρνητικό αποτύπωμα στους ανθρώπους που επισκέπτονται την Ελλάδα; Είναι το ζήτημα της οδικής ασφάλειας. Δεν αισθάνονται ασφαλείς οι πολίτες στην πατρίδα μας και αυτό αποδεικνύεται από τα νούμερα, τα οποία αποτυπώνουν την πραγματικότητα στη χώρα μας, σε ό,τι αφορά αυτό το κομμάτι. Βεβαίως, τα τελευταία χρόνια έχουμε κάνει αισθητά βελτιωτικές κινήσεις, θα θέλαμε σε συνεργασία με το Υπουργείο σας, κυρία Υπουργέ, να κάνουμε και να αναλάβουμε δράσεις, ούτως ώστε να βελτιωθούν ακόμη περισσότερο. Νομίζω ότι είναι θέμα ενημέρωσης του κόσμου να ανταποκριθεί σε ζητήματα τα οποία δεν υποψιάζεται καν, ποια είναι τα μεγέθη. Δηλαδή, κυριολεκτικά ακυρώνουν ό,τι θετικό βάζετε εσείς με την προσπάθειά σας συνεισφέρετε στον Προϋπολογισμό, αφορούν πολύ σημαντικό κομμάτι από τα θύματα, εκτός από την ανθρώπινη οδύνη, που ούτως ή άλλος είναι το πρωτεύον.

Το δεύτερο ζήτημα, που θέλω να θίξω, πέρα από την οδική ασφάλεια, είναι ότι μπορεί η χώρα να διαθέτει πολύ όμορφες ακρογιαλιές, πολύ όμορφα τοπία, όμως οι άνθρωποι είναι αυτοί που προσελκύουν τον κόσμο, με τη συμπεριφορά τους, ιδιαίτερα στη νησιωτική Ελλάδα. Ακριβώς γι' αυτό το λόγο, για να κρατήσουμε τους ανθρώπους, ιδιαίτερα στα νησιά, ψηφίσαμε το μεταφορικό ισοδύναμο, έτσι ώστε αυτοί οι άνθρωποι να έχουν ένα ακόμη επιπλέον λόγο, στο να παραμείνουν εκεί και να μην μεταναστεύσουν.

Κλείνοντας, θα ήθελα, κύρια Υπουργέ, ειλικρινά να σας ευχαριστήσω για τον τρόπο με τον οποίον ασκείτε, από το αποτέλεσμα κρίνεται, έχουμε 33 εκατ. τουρίστες στην πατρίδα μας, αυτά είναι μεγέθη πρωτόγνωρα. Σας εύχομαι ολόψυχα να συνεχίσετε αυτή την προσπάθεια, αλλά κυρίως θα ήθελα να σας ευχαριστήσω για τον τρόπο, με τον οποίον ασκείτε την εξουσία την οποία σας εμπιστεύθηκε ο ελληνικός λαός και είναι κάτι το οποίο έχει ανάγκη ο τόπος, δηλαδή, την ανάκτηση της εμπιστοσύνης του πολίτη προς τους ανθρώπους οι οποίοι διοικούν. Είναι κάτι το οποίο το έχουμε απόλυτη ανάγκη. Σας ευχαριστώ. Σας ευχαριστώ πολύ κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Υπουργός για 15 λεπτά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Σας ευχαριστώ πολύ, κυρία Πρόεδρε, κυρίες και κύριοι συνάδελφοι, η Κυβέρνησή μας, ανέδειξε τον τουρισμό σε τομέα υψηλής προτεραιότητας και αναγνώρισε τη συνολική του αξία, αλλά και την ισχυρή του συμβολή, ως κινητήρια δύναμη για την ανάπτυξη και την οικονομική και κοινωνική ευημερία της πατρίδας μας. Είμαστε η πρώτη Κυβέρνηση, που εφάρμοσε εθνική στρατηγική και εθνικό, περιφερειακό σχεδιασμό για τον τουρισμό σε βάθος τετραετίας και εξασφάλισε μια άνευ προηγουμένου επιτυχία στην τουριστική ανάπτυξη, αλλά και οφέλη που διαχύθηκαν σε όλες τις Περιφέρειες και της τοπικές κοινωνίες, σε ολόκληρη την Ελλάδα.

Με την εθνική και περιφερειακή τουριστική πολιτική μας, που σχεδιάσαμε το 2015, επανατοποθετήσαμε την Ελλάδα στον παγκόσμιο τουριστικό χάρτη, ως ελκυστικό προορισμό για τουρισμό, 365 ημέρες το χρόνο, με επίκεντρο τη βιώσιμη τουριστική ανάπτυξη, αλλά και τις αυθεντικές εμπειρίες διακοπών. Πραγματοποιήσαμε το μεγαλύτερο τουριστικό άλμα όλων των εποχών, το 2014 η Ελλάδα είχε προσελκύσει περίπου 24 εκατ. τουρίστες και με συγκεκριμένο σχέδιο, τα τέσσερα τελευταία χρόνια αυξήσαμε πάνω από 35% τον εισερχόμενο τουρισμό, 9 περίπου επιπλέον εκατομμύρια επισκέπτες, σε απόλυτα νούμερα, με συνεχή ιστορικά ρεκόρ στα έσοδα και γενικότερα σε όλα τα τουριστικά μεγέθη.

Το 2018, είναι η καλύτερη χρονιά στην ιστορία του ελληνικού τουρισμού, με διψήφια αύξηση στις αφίξεις που θα κλείσουν κοντά στα 33 εκατ., αλλά και περίπου 2 δισ. ευρώ επιπλέον έσοδα για την εθνική μας οικονομία. Η τουριστική ζήτηση για την Ελλάδα είναι σήμερα πιο ισχυρή από ποτέ και το 2019 έχει ξεκινήσει με νέα αύξηση στις προκρατήσεις από τις βασικές μας τουριστικές αγορές.

Με την Εθνική Περιφερειακή Τουριστική Πολιτική μας πετύχαμε την επιμήκυνση της της θερινής περιόδου, την ενίσχυση της χειμερινής, ιδιαίτερα τα δύο τελευταία χρόνια κατά 40%, βάλαμε στον τουριστικό χάρτη περιοχές, όπως είναι η Ήπειρος, η οποία έχει αύξηση τα δύο τελευταία χρόνια πάνω από 30% κάθε χρόνο, κάναμε όχι μόνο ένα μεγάλο άνοιγμα με τα θεματικά προϊόντα που δημιουργήσαμε, έτσι ώστε να υποστηρίξουμε την επιμήκυνση της θερινής περιόδου και την ενίσχυση της χειμερινής, αλλά διαφημίσαμε, προωθήσαμε και αναδείξαμε νέους ελκυστικούς ελληνικούς προορισμούς, οι οποίοι στο παρελθόν δεν είχαν καθόλου τουρισμό.

Επίσης, για να μπορέσουμε να ανταποκριθούμε σε όλες τις απαιτήσεις, τις γεωπολιτικές αλλαγές και γενικότερα όλα τα προβλήματα και τους εξωγενείς παράγοντες, που τα τρία τελευταία χρόνια ήταν πολύ σημαντικά για την Ευρώπη, όχι μόνο για την Ελλάδα, για τη Μεσόγειο, καταφέραμε να ενισχύσουμε πολύ δυναμικά τις νέες αγορές, όπως είναι η Κίνα, η Ινδία, η Μέση Ανατολή, έτσι ώστε να έχουμε διψήφια νούμερα, αλλά επίσης να ενισχύσουμε και αγορές, που ήταν ξεχασμένες στο παρελθόν, όπως ο Καναδάς, η Αμερική και να έχουμε τα δύο τελευταία χρόνια αύξηση περίπου 40%, διότι με κεντρικές συμφωνίες αλλά και με σκληρές διαπραγματεύσεις, βάλαμε νέες πτήσεις, νέα πτητικά προγράμματα, αλλά κλείσαμε και κεντρικές συμφωνίες με tour operators, ώστε να εξασφαλίσουμε πολύ μεγάλα τουριστικά μεγέθη της τάξης, σε άλλες βασικές μας αγορές, 10% και σε νέες αγορές, μέχρι και 40%.

Επιδιώξαμε λοιπόν και εξασφαλίσαμε μία πρωτόγνωρη άνοδο των αφίξεων, των εθνικών εσόδων, του κύκλου εργασιών και της κερδοφορίας του τουριστικού τομέα, αλλά και των επιχειρήσεων πολλών ακόμα κλάδων, που συνδέονται άμεσα ή έμμεσα με τον τουρισμό επιτυγχάνοντας πολύ μεγάλη ανάπτυξη στις μεταφορές, το εμπόριο, την εστίαση, τα τρόφιμα, την κτηματαγορά, τις κατασκευές.

Η τουριστική ανάπτυξη που κινητοποιήσαμε στήριξε καθοριστικά τις τοπικές οικονομίες και κοινωνίες, δημιούργησε νέες θέσεις εργασίας, νέες πηγές εσόδων, νέες αναπτυξιακές ευκαιρίες σε όλη την Ελλάδα. Είναι σημαντικό να πούμε ότι τα τέσσερα τελευταία χρόνια η χώρα μας στον τουριστικό τομέα αναπτύσσεται με 7%, που είναι διπλάσιο του παγκόσμιου μέσου όρου ανάπτυξης που είναι περίπου 3%-3,5%. Αυτό προσέλκυσε ένα πρωτοφανές επενδυτικό ενδιαφέρον και περισσότερα από 350 επενδυτικά σχέδια υποβλήθηκαν στο Υπουργείο Τουρισμού την τελευταία τριετία. Σχέδια, τα οποία ολοκληρώθηκαν, υλοποιήθηκαν και ήδη το 2018 είχαμε πάνω από 26.000 κλίνες σε λειτουργία. Υπάρχουν, επίσης, για το 2019 νέα σχέδια που βρίσκονται σε εξέλιξη, που ολοκληρώνονται και υπολογίζουμε να έχουμε αντίστοιχες κλίνες σε ολόκληρη την Ελλάδα.

Δημιουργήσαμε ένα πιο φιλικό πλαίσιο για την επιχειρηματικότητα, με λιγότερη γραφειοκρατία και απλούστευση των διαδικασιών στην ίδρυση και αδειοδότηση με χρηματοδοτικά εργαλεία, αλλά και με διευκόλυνση σε όλα τα στάδια της επένδυσης, φέρνοντας νομοθετικές πρωτοβουλίες σε διάφορα νομοσχέδια, επειδή είχαμε την ανάγκη να νομοθετήσουμε άμεσα, για να λύσουμε αυτά τα προβλήματα και όχι να περιμένουμε να φέρουμε ένα ολοκληρωμένο νομοσχέδιο, όπως ήρθε τώρα, διότι ήταν κενά, παθογένειες του παρελθόντος, τα οποία μας δυσκόλευαν ιδιαίτερα να προχωρήσουμε, να ενισχύσουμε τον τουριστικό κλάδο. Ένα μικρό παράδειγμα να σας πω. Είχε νομοθετηθεί μία επιτροπή που θα όριζε κάποια συγκεκριμένα πράγματα και έλεγε «εννεαμελής επιτροπή», η οποία είχε οκτώ μέλη. Έπρεπε λοιπόν αυτό να αλλάξει, να γίνει ή 7μελής ή 9μελής η επιτροπή. Βρήκαμε, δηλαδή, τέτοιου είδους κενά και προχειρότητες, οι οποίες αυτά τα 3-4 χρόνια εξαλείφθηκαν.

Με συγχρηματοδοτούμενα, επίσης, προγράμματα ΕΣΠΑ μέσω του ΕΠΑΝΕΚ, ύψους περίπου 510 εκατομμυρίων ευρώ, στηρίξαμε σχέδια αναβάθμισης των μικρομεσαίων τουριστικών επιχειρήσεων και τη δημιουργία νέων και με το νέο αναπτυξιακό νόμο δώσαμε κίνητρα για νέες επενδύσεις σε τετράστερα, πεντάστερα ξενοδοχεία, Resort, σύνθετα τουριστικά καταλύμματα και ειδικές τουριστικές υποδομές.

Περιορίσαμε δραστικά την γραφειοκρατία, θεσμοθετώντας τη διαδικασία της ηλεκτρονικής γνωστοποίησης της ίδρυσης τουριστικών επιχειρήσεων και όλες αυτές οι κεντρικές συμφωνίες, που έχουμε συνάψει με τουριστικούς οργανισμούς για την αύξηση των τουριστικών μας μεριδίων σταθερά κάθε χρόνο, μας έδωσαν τη δυνατότητα να χτίσουμε σχέσεις εμπιστοσύνης και στρατηγικές συνεργασίες, να μας θεωρούν αξιόπιστους εταίρους και αναδείξαμε την Ελλάδα σε στρατηγική τους επιλογή, με αποτέλεσμα να έχουν εξαγγείλει πολύ σημαντικές επενδύσεις και επέκταση της παρουσίας τους στη χώρα μας τα επόμενα χρόνια.

Ο Παγκόσμιος Οργανισμός Τουρισμού και το Παγκόσμιο Συμβούλιο Ταξιδιών και Τουρισμού έχουν επανειλημμένως δημόσια χαρακτηρίσει την τουριστική μας πολιτική ως πρότυπο τουριστικής ανάπτυξης και διαχείρισης κρίσεων προορισμού. Ισχυροποίησαμε το διεθνή μας ρόλο στα παγκόσμια κέντρα αποφάσεων για τον τουρισμό και συμμετέχουμε ενεργά στη διαμόρφωση των τουριστικών πολιτικών, μέσα από την εκλογή μας, για πρώτη φορά, ως μέλος του Εκτελεστικού Συμβουλίου του Παγκόσμιου Οργανισμού Τουρισμού, αλλά και αναλαμβάνοντας πρόσφατα τη θέση αντιπροεδρίας ο Γενικός μας Γραμματέας του Υπουργείου στην Επιτροπή Τουρισμού του ΟΟΣΑ για το 2019.

Ενισχύσαμε την εξωστρέφειά μας, το ρόλο και το έργο του Υπουργείου, αλλά και του ΕΟΤ, του αρμόδιου εθνικού φορέα, στην παγκόσμια προώθηση και προβολή της πατρίδας μας και έχουμε πολύ δυναμική παρουσία στην παγκόσμια ταξιδιωτική αγορά. Κερδίζουμε διαρκώς βραβεία, ως ένας από τους κορυφαίους τουριστικούς προορισμούς. Βάλαμε την Ελλάδα στους πέντε πιο δημοφιλείς προορισμούς του κόσμου.

Δεν εφησυχάζουμε. Συνεχίζουμε ακόμα πιο δυναμικά και στοχευμένα την υλοποίηση της εθνικής τουριστικής πολιτικής, για να διατηρήσουμε τις υψηλές επιδόσεις το 2019, αλλά και να διαμορφώσουμε τις συνθήκες διατήρησης των υψηλών ρυθμών τουριστικής ανάπτυξης όλα τα επόμενα χρόνια. Στο νέο, λοιπόν, αναπτυξιακό μας σχεδιασμό για την επόμενη μέρα στον τουρισμό, έχουμε θέσει συγκεκριμένες στρατηγικές προτεραιότητες, ώστε να ενισχύσουμε τη διαθεσιμότητα και την υψηλή ποιότητα των παρεχόμενων τουριστικών υπηρεσιών.

Σήμερα, το νομοσχέδιο που έχουμε φέρει προς συζήτηση, είναι ένα ολοκληρωμένο σχέδιο νόμου που καταρτίσαμε, το πρώτο στην Ελλάδα, που εισάγει θεσμικό πλαίσιο για την ανάπτυξη του θεματικού τουρισμού και προωθεί επιπλέον παρεμβάσεις για τον εκσυγχρονισμό της ελληνικής τουριστικής αγοράς. Πρόκειται για ένα νομοσχέδιο ορόσημο για τον ελληνικό τουρισμό που ανοίγει νέους ορίζοντες στην τουριστική ανάπτυξη και είναι αποτέλεσμα ευρείας διαβούλευσης με όλους τους φορείς του ελληνικού τουρισμού, ώστε να καλύπτουν τις σύγχρονες ανάγκες τους. Συνεργαστήκαμε μαζί τους, αλλά και με τα δεκατέσσερα συναρμόδια υπουργεία για να καταρτίσουμε τις αναγκαίες ρυθμίσεις και παρεμβάσεις, που χρειάζεται η εγχώρια τουριστική αγορά. Λύνουμε εκκρεμότητες και χρόνιες παθογένειες, εξαλείφουμε νομοθετικά κενά και ασάφειες του παρελθόντος, δημιουργούμε τις βάσεις για ένα σύγχρονο πλαίσιο ανάπτυξης της επαγγελματικής δραστηριότητας και της επιχειρηματικότητας στον τουρισμό, με επίκεντρο την περαιτέρω ανάδειξη του εθνικού τουριστικού προϊόντος.

Ο Θεματικός Τουρισμός ήταν αρρύθμιστος στην εθνική μας νομοθεσία. Διαβουλευτήκαμε με τον Παγκόσμιο Οργανισμό Τουρισμού και δώσαμε τους ορισμούς που συνάδουν με τους ορισμούς του Παγκόσμιου Οργανισμού Τουρισμού, γιατί όλες οι προηγούμενες προσπάθειες ήταν πρόχειρες και αποσπασματικές και δεν είχαν ένα ολοκληρωμένο πλαίσιο.

Επιχειρούμε, λοιπόν, με το πρώτο μέρος να δημιουργήσουμε ένα συνολικό θεσμικό πλαίσιο για την ανάπτυξη, την οργάνωση και την εποπτεία των επαγγελματικών δραστηριοτήτων και της επιχειρηματικότητας. Εμπλουτίζουμε την προσφορά των ώριμων θεματικών τουριστικών προϊόντων και ταυτόχρονα είναι ένα ρυθμιστικό πλαίσιο για τις ειδικές μορφές τουρισμού που έχουν προοπτικές να αναπτυχθούν δυναμικά στο άμεσο μέλλον και που ήταν αναξιοποίητες στο παρελθόν.

Στο πρώτο κεφάλαιο, στα άρθρα 1-3 ορίζουμε με σαφήνεια το Θεματικό Τουρισμό, το σκοπό, τις βασικές αρχές που διέπουν τις παρεμβάσεις και αφορούν την παροχή υψηλού επιπέδου τουριστικής προσφοράς.

Πυρήνας της στρατηγικής μας και τουριστικής μας πολιτικής, που αποτυπώνεται στο υπό συζήτηση νομοσχέδιο, είναι η βιώσιμη, ισόρροπη και δίκαιη τουριστική ανάπτυξη με πολλαπλασιαστική επίδραση στην οικονομία και την κοινωνία, και με σεβασμό στο πολιτιστικό μας απόθεμα και στο περιβάλλον. Ταυτόχρονα, στόχος μας είναι να στηρίξουμε ακόμη περισσότερο τα επόμενα χρόνια τις περιφερειακές και τοπικές κοινωνίες μέσα από τη δημιουργία νέων θέσεων εργασίας, νέων πηγών εσόδων, νέας επιχειρηματικότητας και επενδύσεων. Προωθούμε θεματικά τουριστικά προϊόντα με επίκεντρο τις αυθεντικές εμπειρίες, που αποτελούν παγκόσμια τάση των ταξιδιωτών και είναι ισχυρό συγκριτικό πλεονέκτημα της Ελλάδας.

Επίσης, μεριμνούμε ώστε ο επισκέπτης να απολαμβάνει πιστοποιημένες υπηρεσίες και αυθεντικές εμπειρίες. Ενθαρρύνουμε επίσης τη διασύνδεση δραστηριοτήτων του τουρισμού με τομείς της οικονομίας, όπως η αγροδιατροφή και η μεταποίηση, που δημιουργούν προστιθέμενη αξία και συμβάλλουν στην οικονομική ανάπτυξη και τη στήριξη της απασχόλησης σε τοπικό και περιφερειακό επίπεδο.

Στα άρθρα 4 – 10 , τουρισμός υπαίθρου – αθλητικός τουρισμός προωθούμε ρυθμίσεις για την ανάπτυξη νέων επιχειρήσεων τουρισμού υπαίθρου και τις παρεχόμενες υπηρεσίες τους και συγκεκριμένα στον αγροτουρισμό, τον οινοτουρισμό, τον οικοτουρισμό και πράσινο τουρισμό, τις περιηγητικές διαδρομές – πεζοπορία, τον γεωτουρισμό που εισάγουμε για πρώτη φορά, και τον αλιευτικό τουρισμό.

Δημιουργούμε νέες επαγγελματικές δραστηριότητες σε τομείς όπως ο αθλητικός τουρισμός και ο τουρισμός αθλητικής αναψυχής – περιπέτειας. Χορηγούμε ειδικά σήματα λειτουργίας και εισάγουμε την τήρηση μητρώων. Υπήρχε ένα άναρχο πλαίσιο σε όλες αυτές τις ήδη επιχειρήσεις που δραστηριοποιούνται και οφείλαμε να έρθουμε να τις ρυθμίσουμε.

Στο τρίτο κεφάλαιο, ορίζουμε το πλαίσιο για τον θαλάσσιο τουρισμό, που αφορά στην κρουαζιέρα, το γιώτινγκ, τις θαλάσσιες και παράκτιες δραστηριότητες αναψυχής, τον καταδυτικό τουρισμό στο πλαίσιο των αρμοδιοτήτων μας, γιατί, όπως σας είπα πριν, υπάρχουν πάρα πολλές συναρμοδιότητες. Όπως επίσης για τον πολιτιστικό τουρισμό, για δραστηριότητες που αφορούν σε επισκέψεις και περιηγήσεις, θεματικές διαδρομές, εκδηλώσεις και φεστιβάλ και ειδικότερες μορφές, όπως ο πολιτιστικός αστικός τουρισμός – τουρισμός πόλεων, ο τουρισμός νεολαίας, ο τουρισμός τρίτης ηλικίας, ο γαμήλιος τουρισμός όπου έχουμε μια τεράστια αύξηση και ο τουρισμός κινηματογραφικών και τηλεοπτικών παραγωγών. Για τον εκπαιδευτικό τουρισμό, επειδή αναφέρθηκε και το θέμα της εκπαίδευσης, θέλω να σας πω ότι έχουμε έτοιμο ένα νομοσχέδιο για την εκπαίδευση, είναι περίπου 25 άρθρα, που θα το καταθέσουμε την επόμενη εβδομάδα για διαβούλευση. Τον αεροπορικό τουρισμό, τον τουρισμό γαστρονομίας και επίσης διευρύνουμε όλες τις επαγγελματικές δραστηριότητες, που αφορούν στην ανάπτυξη του τομέα διοργάνωσης συνεδρίων και του συνεδριακού τουρισμού, καθιερώνουμε την ύπαρξη και τήρηση μητρώου συνεδρίων και διοργανωτών συνεδρίων στο ήδη όμως υφιστάμενο μητρώο του Υπουργείου.

Προωθούμε σημαντικές ρυθμίσει για τον τουρισμό υγείας, που περιλαμβάνει τον ιατρικό τουρισμό, τον ιαματικό – θερμαλιστικό τουρισμό και τον τουρισμό ευεξίας, όπως επίσης και το ηλεκτρονικό μητρώο ιατρικού τουρισμού που θα τηρείται στον ΕΟΠΥΥ και την πρόβλεψη ιατρείων στις μονάδες ιαματικής θεραπείας και στα κέντρα ιαματικού τουρισμού και θερμαλισμού και θαλασσοθεραπείας. Οι ρυθμίσεις αυτές έρχονται σε συνέχεια των νομοθετικών πρωτοβουλιών που αναλάβαμε, δίνοντας οριστική λύση στο χρόνιο νομοθετικό πρόβλημα που αντιμετώπιζαν οι ιαματικές πηγές και που ανοίξαμε το δρόμο για την επενδυτική αξιοποίησή τους. Ένα πολύ μεγάλο βήμα και ένα πολύ μεγάλο όραμα που έχουμε, ώστε οι 700 αυτοί πόροι και όσες ιαματικές έχουν τη δυνατότητα να αξιοποιηθούν να μπορέσουμε να βρούμε επενδυτές και να προχωρήσουν οι επενδύσεις αυτές, οι οποίες είναι, αν θέλετε, και ένα mega trend, έτσι όπως λέγεται ο ιαματικός τουρισμός. Είναι πολύ σημαντικό να σας πω. επειδή ειπώθηκε για τον ιατρικό τουρισμό, το μητρώο παροχών ιατρικού τουρισμού δεν ενεργοποιήθηκε ποτέ, γιατί ο πρώτος νόμος του 2013 άφησε στον αέρα μια ΚΥΑ, η οποία έπρεπε να βγει από τον ΕΟΤ, την οποία όμως το οργανόγραμμα του Υπουργείου Τουρισμού, όταν δημιουργήθηκε το 2014, άφησε τον ΕΟΤ χωρίς οργανόγραμμα, έτσι ώστε να μην μπορεί με το νόμο 4276/2014 να προχωρήσει στην εξουσιοδοτική διάταξη του οργανισμού που δεν υπήρχε. Άρα, είναι αυτό που σας είπα, πρόχειρες και αποσπασματικές νομοθετήσεις, τις οποίες ήρθαμε και διορθώσαμε.

Με το δεύτερο μέρος του νομοσχεδίου επιδιώκουμε να εκσυγχρονίσουμε το ισχύον θεσμικό πλαίσιο στην λειτουργία της εγχώριας τουριστικής αγοράς. Εξαλείφουμε παρωχημένες ρυθμίσεις στους γενικούς όρους και προϋποθέσεις αδειοδότησης των επιχειρήσεων εγκαταστάσεων και ευρύτερα των δραστηριοτήτων που διέπονται από την τουριστική νομοθεσία του 1975. Επιλύουμε θέματα που αφορούν στα τουριστικά γραφεία και την εύρυθμη λειτουργία τους με βάση τις σύγχρονες ανάγκες. Θεσμοθετούμε τη δυνατότητα διοργάνωσης δραστηριοτήτων θεματικού τουριστικού χαρακτήρα, καθώς και παροχής υπηρεσιών τουριστικού συνοδού με προϋποθέσεις. Αυτό πρέπει να σας πω, επειδή ειπώθηκε πριν, ότι οι προϋποθέσεις οι επαγγελματικές ρυθμίζονται με π.δ. και όχι με νόμο. Άρα, δεν ισχύει αυτό που λέτε.

Καλύπτουμε κενά σε περιπτώσεις επιχειρήσεων που προσφέρουν υπηρεσίες ειδικής τουριστικής υποδομής και δεν μπορούσαν μέχρι σήμερα να αδειοδοτηθούν, πάλι από τα κενά, τις ελλείψεις και τις προχειρότητες της νομοθεσίας. Τροποποιούμε ή και συμπληρώνουμε διατάξεις στο πλαίσιο για ξενοδοχεία συνιδιοκτησίας, τα σύνθετα τουριστικά καταλύματα για τις περιοχές ολοκληρωμένης τουριστικής ανάπτυξης ΠΟΤΑ (Περιοχές Ολοκληρωμένης Τουριστικής Ανάπτυξης). Αντιμετωπίζουμε νομοθετικά - διοικητικά κενά και λειτουργικά προβλήματα των τουριστικών λιμενικών υποδομών, τα οποία είχαν μείνει στα συρτάρια χρόνια. Επιλύουμε πρακτικές δυσκολίες και παθογένειες, εξασφαλίζουμε επιτάχυνση των διαδικασιών χωροθέτησης των μαρινών και δημιουργούμε ένα πιο ευέλικτο πλαίσιο από το σχεδιασμό και την αδειοδότηση ως την ολοκλήρωση της επένδυσης και της αξιοποίησής τους. Εισάγουμε ρυθμίσεις για τη βελτίωση της αποτελεσματικότητας των διοικητικών υπηρεσιών τουρισμού, που είναι αρμόδιες για την αδειοδότηση, εποπτεία και έλεγχο των τουριστικών επιχειρήσεων. Προωθούμε τις ρυθμίσεις για την τουριστική εκπαίδευση στο πλαίσιο της στρατηγικής μας και των υλοποιούμενων παρεμβάσεών μας για τη ριζική αναβάθμιση και τον εκσυγχρονισμό της.

Κλείνω λέγοντας ότι η νομοθετική μας αυτή πρωτοβουλία είναι μια γενναία, κομβική και επιβεβλημένη μεταρρύθμιση που χρειάζεται η ελληνική τουριστική αγορά, ώστε να καταστεί πιο ελκυστική, πιο σύγχρονη, πιο ευέλικτη στο διεθνές περιβάλλον. Μια νομοθετική παρέμβαση που οι φορείς την περίμεναν πως και πως, ιδιαίτερα για να λύσουν τα προβλήματα που τους απασχολούσαν πάρα πολλά χρόνια και που πραγματικά θα δώσει νέα και ισχυρή αναπτυξιακή διάσταση στο τουριστικό μας προϊόν. Δίνουμε στον τουρισμό μια νέα μεγάλη ευκαιρία που θα αποφέρει αύξηση της απασχόλησης, αύξηση των εσόδων και οφέλη για όλους, και πάνω από όλα και για τους εργαζόμενους στον τουριστικό κλάδο, που εδώ θέλω επίσης να επισημάνω ότι ο τουριστικός κλάδος είναι ο μόνος κλάδος που είχε κρατήσει τις κλαδικές του συμβάσεις όλα αυτά τα χρόνια και η κυρία ΄Έφη Αχτσιόγλου, η Υπουργός Εργασίας υπέγραψε την απόφαση επέκτασης της κλαδικής συλλογικής σύμβαση των εργαζομένων των ξενοδοχειακών επιχειρήσεων και καλύπτει πάνω από 114.000 εργαζόμενους και πρέπει να πω ότι αποτελεί τη μεγαλύτερη σε ισχύ κλαδική συλλογική σύμβαση. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε πολύ. Τέλος της συνεδρίασης, αύριο το πρωί η δεύτερη συνεδρίαση με την ακρόαση των φορέων.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αποστόλου Ευάγγελος, Γκαρά Αναστασία, Δρίτσας Θεόδωρος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Ηγουμενίδης Νικόλαος, Καρακώστα Εύη, Καφαντάρη Χαρά, Ουρσουζίδης Γεώργιος, Παπαδόπουλος Νικόλαος, Συρμαλένιος Νικόλαος, Κόνσολας Εμμανουήλ, Αρβανιτίδης Γεώργιος, Καρράς Γεώργιος-Δημήτριος, Κατσώτης Χρήστος, Κατσίκης Κωνσταντίνος, Δανέλλης Σπυρίδων και Γεωργιάδης Μάριος.

Τέλος και περί ώρα 17.50’ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**